text:
Şu Kanun statistikanyň hukuk, ykdysady we guramaçylyk esaslaryny kesgitleýär, statistika babatynda bitewi döwlet syýasatynyň ýöredilmegine, döwletiň we jemgyýetiň doly, dogry, ylmy taýdan esaslandyrylan statistik habarlara bolan islegleriniň kanagatlandyrylmagyna gönükdirilýär, statistika işini amala aşyrmak bilen baglanyşykly hukuk gatnaşyklaryny düzgünleşdirýär.
1-nji bap. Umumy düzgünler
1-nji madda. Şu Kanunda ulanylýan esasy düşünjeler
Şu Kanunda aşakdaky esasy düşünjeler ulanylýar:
1) statistika işi - statistik maglumatlary ýygnamak, işlemek, seljermek, goramak we saklamak, statistik habarlary emele getirmek we ýaýratmak, statistik gözegçilikleri, ýazuwlary geçirmek, statistik usulyýeti işläp düzmek, şeýle hem dürli çeşmelerden alnan maglumatlary umumylaşdyrmak bilen baglanyşykly iş;
2) statistik gözegçilik - öwrenilýän hadysa hakynda maglumatlaryň ylmy taýdan esaslandyrylan usulyýet we işlenip düzülen maksatnama esasynda amala aşyrylyp, guramaçylykly ýygnalmagy;
3) ilkinji statistik maglumatlar - statistik gözegçiligiň obýekti hakynda uçdantutma we seçimleýin statistik gözegçilikleriň degişli formalary boýunça berlen dogry, doly, deňeşdirip bolýan maglumatlar;
4) statistik görkeziji - öwrenilýän obýektiň we (ýa-da) hadysanyň häsiýetlerine mukdar taýdan baha berilmegi;
5) statistik forma - ilkinji statistik maglumatlary bellenilen tertipde almaga we ony bellige almaga niýetlenilen kagyz ýa-da elektron göterijidäki resminama (hasabatlylygyň formasy, sowalnama we beýleki resminamalar);
6) statistik klassifikator - statistik gözegçiligiň obýektiniň kesgitli alamatyny aňladýan ululyklaryň ulgamlaşdyrylan sanawyny, şeýle hem şol obýektiň koduny özünde jemleýän resminama;
7) seçimleýin statistik gözegçilik - gözegçiligiň tutuş köplügine däl-de, onuň kabul edilen usulyýet boýunça emele getirilen diňe bir böleginiň gözegçilik edilýän usuly;
8) milli ýazuw - Türkmenistanyň fiziki şahslarynyň, ýuridik şahslarynyň (şol sanda olaryň şahamçalarynyň, wekillikleriniň we beýleki aýrybaşgalanan düzüm birlikleriniň, (mundan beýläk - aýrybaşgalanan düzüm birlikleri) we öý hojalyklarynyň, şeýle hem Türkmenistanyň çäginde ýerleşýän daşary ýurt raýatlarynyň, raýatlygy bolmadyk adamlaryň, daşary ýurt ýuridik şahslarynyň (aýrybaşgalanan düzüm birlikleriniň) we halkara guramalarynyň wagtyň belli bir pursatyndaky ýagdaýyna görä geçirilýän umumydöwlet statistik gözegçiligi;
9) statistik bellige alyş sanawy - statistik gözegçiligiň obýektleriniň birlikleriniň olar barada döwlet statistik gözegçiliklerini guramak üçin zerur bolan maglumatlary görkezilýän sanawy;
10) respondentler - döwlet statistika edaralaryna we oňa ygtyýarlylygy bolan edaralara bellenilýän tertipde ilkinji statistik maglumatlary berýän Türkmenistanyň fiziki şahslary, ýuridik şahslary (aýrybaşgalanan düzüm birlikleri) we öý hojalyklary, şeýle hem Türkmenistanyň çäginde ýerleşýän daşary ýurt raýatlary, raýatlygy bolmadyk adamlar, daşary ýurt ýuridik şahslary (aýrybaşgalanan düzüm birlikleri) we halkara guramalary;
11) statistik habary peýdalanyjylar - statistik habary peýdalanýan Türkmenistanyň fiziki we ýuridik şahslary (aýrybaşgalanan düzüm birlikleri), daşary ýurt raýatlary, raýatlygy bolmadyk adamlar, daşary ýurt ýuridik şahslary (aýrybaşgalanan düzüm birlikleri) we halkara guramalary;
12) statistik usulyýet - statistika işinde peýdalanylýan umumy düzgünleriň, ýörelgeleriň, ýörite tärleriň we usullaryň köplügi;
13) statistik amalyýet resminamalary - statistik gözegçiligi geçirmek we maglumatlary bellige almak boýunça gözükdirmeler, hasabatlylygyň formalary, sowalnamalar, ýazuw kagyzlary we ilkinji maglumatlaryň beýleki göterijileri;
14) resmi statistik habar - döwlet statistika edaralary tarapyndan döwlet we pudaklaýyn dolandyryş edaralarynyň statistik hasabatlylygy hem-de administratiw maglumatlaryň esasynda döredilýän statistik habar;
15) jemleýji statistik habar - ykdysady, demografik, sosial we ekologik ýagdaý barada ilkinji statistik maglumatlaryň işlenilmegi we umumylaşdyrylmagy arkaly alnan agregirlenen maglumatlar;
16) administratiw maglumatlar - öz ygtyýarlyklarynyň çäklerinde statistik maglumatlaryň ýygnalmagyny amala aşyrýan döwlet häkimiýet we dolandyryş edaralary, ýerli öz-özüňi dolandyryş edaralary we beýleki edaralar tarapyndan döredilýän maglumatlar;
17) maglumatlaryň ýaşyrynlygy - maglumatlaryň diňe statistik maksatlar üçin peýdalanylmagy.
2-nji madda. Statistika ulgamy
1. Türkmenistanyň habarlar ulgamynyň düzüm bölegi hökmünde statistika ulgamy döwlet statistika edaralary we oňa ygtyýarlyk berlen edaralar tarapyndan halkara standartlaryna laýyklykda işlenip düzülen bitewi usulyýet esasynda we statistik habarlary peýdalanyjylaryň isleglerini kanagatlandyrmak üçin niýetlenilen ilkinji statistik maglumatlary ýygnamagyň, olary işlemegiň, umumylaşdyrmagyň, seljermegiň, ýaýratmagyň we saklamagyň umumydöwlet ulgamy bolup durýar.
2. Türkmenistanyň statistika ulgamy döwlet statistikasyndan we pudaklaýyn dolandyryş edaralarynyň statistikasyndan ybarat bolup durýar.
3-nji madda. Türkmenistanyň statistika hakyndaky kanunçylygy
1. Türkmenistanyň statistika hakyndaky kanunçylygy Türkmenistanyň Konstitusiýasyna esaslanýar hem-de şu Kanundan, Türkmenistanyň statistikanyň meselelerini düzgünleşdirýän beýleki kadalalaşdyryjy hukuk namalaryndan ybarat.
2. Eger Türkmenistanyň halkara şertnamasynda şu Kanunda bellenilen kadalardan başga kadalar bellenilen bolsa, onda halkara şertnamasynyň kadalary ulanylýar.
4-nji madda. Şu Kanunyň hereket ediş çygry
Şu Kanunyň hereketi Türkmenistanyň fiziki we ýuridik şahslaryna (aýrybaşgalanan düzüm birliklerine), şol sanda öz işini Türkmenistanyň çäginden daşarda amala aşyrýan şahslara, Türkmenistanyň öý hojalyklaryna, şeýle hem şu Kanuna laýyklykda statistik hasaba alnyşa degişli Türkmenistanyň çäginde ýerleşýän daşary ýurt raýatlaryna, raýatlygy bolmadyk adamlara, daşary ýurt ýuridik şahslaryna (aýrybaşgalanan düzüm birliklerine) we halkara guramalaryna degişlidir.
5-nji madda. Statistika babatyndaky döwlet syýasaty
Statistika babatyndaky döwlet syýasaty onuň esasy ýörelgeleri esasynda gurulýar we maglumatlary ýygnamagyň, işlemegiň, seljermegiň, toplamagyň hem-de statistik habary ýaýratmagyň ylmy taýdan esaslandyrylan bitewi ulgamynyň döredilmegine we işlemegine, statistikanyň halkara standartlaryna laýyklykda ösdürilmegine we kämilleşdirilmegine gönükdirilendir.
6-njy madda. Statistikanyň esasy ýörelgeleri
Türkmenistanda statistikanyň esasy ýörelgeleri şu aşakdakylardan ybarat:
1) ähmiýetlilik, obýektiwlik;
2) elýeterlilik;
3) garaşsyzlyk we hünärjeňlik;
4) hasabat bermeklik we aýdyňlyk;
5) resmi statistikanyň öz wagtlylygy we hili;
6) ilkinji statistik maglumatlaryň ýaşyrynlygy;
7) halkara hyzmatdaşlyk.
7-nji madda. Statistikanyň maliýeleşdirilişi
1. Döwlet statistikasynyň maliýeleşdirilişi Türkmenistanyň Döwlet býujetiniň, şeýle hem býujetden daşary we beýleki çeşmeleriň serişdeleriniň hasabyna amala aşyrylýar.
2. Döwlet statistika edaralary tarapyndan Türkmenistanyň kanunçylygyna laýyklykda býujetden daşary we beýleki çeşmelerden alynýan maliýe serişdeleri maksatlaýyn niýetlenilişi boýunça peýdalanylýar.
3. Döwlet statistika edaralarynyň býujet we býujetden daşary hasaplary bolýar.
4. Sebitleýin maksatnamalara laýyklykda amala aşyrylýan statistika işi ýerli býujetleriň serişdeleriniň hasabyna maliýeleşdirilýär.
5. Tassyklanan döwlet maksatnamalaryndan we statistika edaralarynyň meýilnamalaryndan daşary geçirilýän döwlet statistik gözegçilikleri sargytçynyň serişdeleriniň hasabyna maliýeleşdirilýär.
6. Hojalyk işinden alnan serişdeler, salgytlar tölenenden soňra, döwlet statistika edaralary tarapyndan statistika işini kämilleşdirmek we maddy-tehniki binýadyny pugtalandyrmak maksatlary üçin peýdalanylýar.
7. Pudaklaýyn dolandyryş edaralarynyň statistikasynyň maliýeleşdirilmegi ministrlikleriň we pudaklaýyn dolandyryş edaralarynyň serişdeleriniň hasabyna amala aşyrylýar.
2-nji bap. Statistika babatynda döwlet tarapyndan düzgünleşdirmek
8-nji madda. Statistika babatynda döwlet tarapyndan düzgünleşdirmegi amala aşyrýan edaralar
Statistika babatynda döwlet tarapyndan düzgünleşdirmegi Türkmenistanyň Ministrler Kabineti we Türkmenistanyň Statistika baradaky döwlet komiteti amala aşyrýar.
9-njy madda. Türkmenistanyň Ministrler Kabinetiniň ygtyýarlyklary
Türkmenistanyň Ministrler Kabineti:
1) statistika babatynda döwlet syýasatynyň esasy ugurlaryny kesgitleýär;
2) Türkmenistanyň Statistika baradaky döwlet komitetiniň ýanyndaky Statistika boýunça pudagara geňeşiň (mundan beýläk – Pudagara geňeş) düzümini tassyklaýar;
3) milli ýazuwlaryň geçirilmegi hakynda çözgütleri kabul edýär, olary geçirmegiň görnüşini, tertibini we möhletlerini kesgitleýär;
4) statistika babatynda halkara hyzmatdaşlygyň maksatnamalaryny tassyklaýar;
5) döwlet statistikasy babatynda başga ygtyýarlyklary amala aşyrýar.
10-njy madda. Türkmenistanyň Statistika baradaky döwlet komitetiniň ygtyýarlylygy
1. Türkmenistanyň Statistika baradaky döwlet komiteti:
1) statistika babatynda döwlet syýasatyny durmuşa geçirýär;
2) statistika babatynda Türkmenistanyň kadalaşdyryjy hukuk namalaryny işläp düzýär;
3) statistikanyň halkara standartlaryna laýyklykda ylmy taýdan esaslandyrylan bitewi statistik usulyýeti işläp düzýär we tassyklaýar;
4) statistik klassifikasiýalaryň ulgamyny işläp düzýär, ornaşdyrýar we kämilleşdirýär;
5) respondentler tarapyndan ilkinji statistik maglumatlary bermegiň tertibini işläp düzýär we tassyklaýar;
6) döwlet statistik hasabatlylygyň formalaryny işläp düzýär we tassyklaýar;
7) pudaklaýyn dolandyryş edaralarynyň statistik hasabatlylygynyň degişli ministrlikler we pudaklaýyn dolandyryş edaralary tarapyndan ylalaşmaga berilýän formalaryna seredýär;
8) statistiki işleriniň sanawyna laýyklykda döwlet statistik gözegçilikleri geçirýär;
9) milli ýazuwlaryň maksatnamalaryny işläp düzýär we olaryň durmuşa geçirilmegini utgaşdyrýar;
10) milli hasaplar ulgamynyň talaplaryna laýyklykda statistik görkezijileri döretmegi amala aşyrýar;
11) Usulyýet geňeşini döredýär;
12) Hojalygy ýörediji subýektleriň statistik bellige alyş sanawyny we beýleki statistik bellige alyş sanawlaryny ýöredýär;
13) döwlet häkimiýet we dolandyryş, ýerli öz-özüňi dolandyryş edaralaryna we beýleki peýdalanyjylara resmi statistik habarlary berýär;
14) statistik maglumatlary ýygnamagyň, işlemegiň, statistik habarlary ýaýratmagyň täze tehnologiýalarynyň döredilmegini we kämilleşdirilmegini amala aşyrýar;
15) döwlet statistikasynyň sebitleýin edaralarynyň (mundan beýläk-sebitleýin statistika edaralary) statistika işini utgaşdyrýar;
16) statistik maglumatlaryň seljermesini amala aşyrýar;
17) milli hasaplary düzýär we balans hasaplamalaryny amala aşyrýar;
18) statistikanyň kämilleşdirilmegini amala aşyrýar;
19) Türkmenistanyň kanunçylygyna laýyklykda onuň ygtyýarlylygyna degişli başga wezipeleri amala aşyrýar.
2. Türkmenistanyň Statistika baradaky döwlet komiteti statistik gözegçiligiň maksatnamasyny durmuşa geçirmek üçin statistik amalyýet resminamalaryny işläp düzýär we tassyklaýar.
3. Türkmenistanyň Statistika baradaky döwlet komiteti halkara guramalary we beýleki döwletleriň milli statistika gulluklary bilen statistika babatyndaky hyzmatdaşlygy amala aşyrýar. Ol halkara guramalarynda statistika işiniň meseleleri boýunça Türkmenistanyň bähbitlerine wekilçilik edýär hem-de Türkmenistanyň kanunçylygyna we Türkmenistanyň halkara şertnamalaryna laýyklykda statistika babatynda halkara hukuk goragyny üpjün edýär.
3-nji bap. Döwlet statistika edaralarynyň ulgamy. Döwlet statistika edaralarynyň hukuklary we borçlary
11-nji madda. Döwlet statistika edaralarynyň ulgamy
1. Döwlet statistika edaralarynyň ulgamyna şu aşakdakylar girýär:
1) Türkmenistanyň Statistika baradaky döwlet komiteti;
2) sebitleýin statistika edaralary.
2. Türkmenistanyň Statistika baradaky döwlet komiteti Türkmenistanyň statistik hasaba alyş merkeziniň wezipesini amala aşyrýan döwlet dolandyryş edarasy bolup durýar.
3. Sebitleýin statistika edaralary welaýatlaryň we Aşgabat şäheriniň statistika müdirlikleri bolup durýarlar.
Welaýatlaryň statistika müdirlikleriniň düzümine etraplaryň we etrap hukukly şäherleriň statistika bölümleri girýär.
4. Sebitleýin statistika edaralary Türkmenistanyň Statistika baradaky döwlet komitetine tabyndyr hem-de statistika işini Türkmenistanyň Statistika baradaky döwlet komiteti tarapyndan tassyklanylýan düzgünnama laýyklykda amala aşyrýarlar.
5. Türkmenistanyň Statistika baradaky döwlet komiteti sebitleýin statistika edaralarynyň hukuklaryny we borçlaryny belleýär.
6. Türkmenistanyň Statistika baradaky döwlet komiteti öz üstüne ýüklenen wezipeleri ýerine ýetirmek üçin Türkmenistanyň kanunçylygynda bellenilen tertipde öz tabynlygyndaky kärhanalary döretmäge haklydyr.
7. Döwlet statistika edaralarynyň işine bikanun gatyşylmagyna ýol berilmeýär.
12-nji madda. Pudagara geňeş
1. Statistika işini utgaşdyrmak, statistik usulyýetiň pudagara meselelerini düzgünleşdirmek we döwlet statistikasyny guramak, pudaklaýyn dolandyryş edaralarynyň statistikasyny ýöretmegiň meýilnamalaryny ara alyp maslahatlaşmak we ylalaşmak üçin döwlet statistika edaralarynyň, ministrlikleriň we pudaklaýyn dolandyryş edaralarynyň, ylmy we beýleki edaralaryň wekillerinden ybarat düzümde Pudagara geňeş döredilýär. Ol maslahatçy gurama bolup durýar.
2. Pudagara geňeş hakynda Düzgünnama Türkmenistanyň Ministrler Kabineti tarapyndan tassyklanylýar.
3. Pudagara geňeşiň işiniň guramaçylyk we habar üpjünçiligi Türkmenistanyň Statistika baradaky döwlet komiteti tarapyndan amala aşyrylýar.
13-nji madda. Döwlet statistika edaralarynyň hukuklary
1. Döwlet statistika edaralary öz ygtyýarlyklarynyň çäklerinde şu aşakdaky hukuklara eýedir:
1) respondentlerden bellenilen tertipde muzdsyz esasda statistik maglumatlary almaga;
2) döwlet häkimiýet we dolandyryş, ýerli öz-özüňi dolandyryş edaralaryndan, döwlet we pudaklaýyn dolandyryş edaralarynyň statistikasynyň meseleleri boýunça zerur habarlary soramaga we almaga;
3) statistik maglumatlary işlemegiň tehnologik işini awtomatlaşdyrmak üçin programma önümlerini işläp düzmäge we (ýa-da) satyn almaga;
4) statistik usulyýet we maglumat-aragatnaşyk tehnologiýalary babatyndaky gazanylanlary nazara almak bilen işgärleri gaýtadan taýýarlamagy amala aşyrmaga;
5) halkara guramalary we beýleki döwletleriň milli statistika gulluklary bilen statistika babatyndaky hyzmatdaşlygy amala aşyrmaga, hyzmatdaşlygyň çäklerinde olar bilen degişli statistik habarlary alyşmaga, ylmy işläp düzmelere gatnaşmaga, bilelikdäki iş hakynda olar bilen şertnamalary baglaşmaga;
6) şu Kanunyň ýüze çykarylan bozulmalaryny aradan aýyrmak boýunça respondentlere hökman ýerine ýetirmek üçin görkezmeleri bermäge;
7) statistik hasabatlylygynyň berilmegini togtatmaga we olary ýatyrmaga;
8) respondentler tarapyndan berilýän statistik hasabatlylygyň maglumatlarynyň dogrulygyny barlamaga;
9) ýuridik şahslaryň (aýrybaşgalanan düzüm birlikleriniň) ýolbaşçylarynyň statistik hasaba alnyşyň we statistik hasabatlylygyň ýagdaýy hakyndaky habarlaryny diňlemäge;
10) ýuridik şahslaryň (aýrybaşgalanan düzüm birlikleriniň) wekillerini olaryň ýolbaşçylary bilen ylalaşmak arkaly statistik hasaba alnyşyň we statistik hasabatlylygyň ýagdaýynyň barlaglaryny geçirmäge çekmäge;
11) Hasabatlylygyň nädogry maglumatlary ýüze çykarylan mahalynda döwlet statistik hasabatlylygyna bellenen tertipde düzedişler girizmäge;
12) resmi statistik habary peýdalanmak boýunça düşündirişleri bermäge;
13) şertnama esasynda statistika işlerini ýerine ýetirmäge we statistika hyzmatlary etmäge;
14) Türkmenistanyň kanunçylygynda başgaça bellenilmedik bolsa, statistik habarlary tölegli esasda ýaýratmaga we başga habar beriş hyzmatlaryny etmäge;
15) Türkmenistanyň Statistika baradaky döwlet komiteti, sebitleýin statistika edaralary öz ygtyýarlyklarynyň çäklerinde statistik materiallary we statistik amalyýet resminamalaryny neşir etmäge we çap edip köpeltmäge;
16) Türkmenistanyň kanunçylygyna laýyklykda başga hukuklara.
2. Döwlet statistik gözegçilikleri geçirilýän mahalynda döwlet statistika edaralary kärhanalaryň, guramalaryň we edaralaryň (mundan beýläk-kärhana) ýolbaşçylary bilen ylalaşyp, zerur bolan halatynda şol işlere olaryň aýry-aýry işgärlerini çekmäge haklydyr.
3. Türkmenistanyň raýatlarynyň döwlet statistik gözegçiliklerine çekilmegi şertnama esasynda amala aşyrylýar.
14-nji madda. Döwlet statistika edaralarynyň borçlary
Döwlet statistika edaralary öz ygtyýarlyklarynyň çäklerinde şu aşakdakylara borçludyr:
1) statistik maglumatlaryň doly möçberde we bellenen möhletlerde ýygnalmagynyň, işlenilmeginiň we seljerilmeginiň ýerine ýetirilmegini guramaga;
2) statistikanyň milli we halkara standartlaryna laýyklykda statistik usulyýeti kämilleşdirmäge;
3) döwlet statistik gözegçilikleriň guralmagyna we geçirilmegine usulyýet taýdan ýolbaşçylygy amala aşyrmaga;
4) maglumatlaryň statistik binýatlaryny döretmäge;
5) peýdalanyjylary bellenilen tertipde jemleýji statistik habarlar bilen üpjün etmäge;
6) degişli peýdalanyjylar üçin statistik habarlara elýeterliligi üpjün etmäge;
7) statistika edaralarynyň hünärmenleriniň hünärini we bilim derejesini ýokarlandyrmaga;
8) statistik maglumatlary döretmegiň usulyýetiniň peýdalanylmagy barada zerur düşündirişleri bermäge we döwlet statistikasyndaky üýtgetmeler barada Türkmenistanyň köpçülikleýin habar beriş serişdelerinde zerur habarlary bermäge;
9) döwlet häkimiýet we dolandyryş edaralaryny Türkmenistanyň sosial-ykdysady ýagdaýy hakynda dogry we hakyky statistik habarlar bilen üpjün etmäge;
10) respondentleri döwlet statistik hasabatlylygynyň zerur formalary we olary doldurmak boýunça gözükdirmeler bilen bellenilen tertipde üpjün etmäge;
11) statistik görkezijileriň ulgamyny, olaryň metamaglumatlaryny, statistik gözegçilikleri geçirmegiň usulyýetini halkara standartlaryna laýyklykda kämilleşdirmäge;
12) statistik maglumatlaryň toplanmagyny, saklanylmagyny we goralmagyny üpjün etmäge;
13) döwlet we täjirçilik syrlarynyň goralmagyny, ilkinji statistik maglumatlaryň ýaşyrynlygyny üpjün etmäge;
14) öz ygtyýarlylyklarynyň çäklerinde beýleki borçlary ýerine ýetirmäge.
4-nji bap. Statistika işiniň amala aşyrylmagy
15-nji madda. Döwlet statistika işiniň amala aşyrylmagy
1. Döwlet statistika işi Türkmenistanyň döwlet statistika edaralary tarapyndan amala aşyrylýar.
2. Döwlet statistika edaralary döwlet statistikasyny statistik usulyýete laýyklykda döwlet statistik gözegçilikleriniň formalary boýunça alyp barýarlar.
16-ny madda. Pudaklaýyn dolandyryş edaralarynyň statistika işiniň amala aşyrylmagy
1. Türkmenistanda pudaklaýyn dolandyryş edaralarynyň statistika işi ministrlikler we pudaklaýyn dolandyryş edaralary tarapyndan öz ygtyýarlyklarynyň çäklerinde amala aşyrylýar.
2. Pudaklaýyn dolandyryş edaralaryň statistik hasabatlylygynyň formalary we olary doldurmak boýunça görkezmeler ministrlikler we pudaklaýyn dolandyryş edaralary tarapyndan Türkmenistanyň Statistika baradaky döwlet komiteti bilen ylalaşmak arkaly işlenip düzülýär we tassyklanylýar.
17-nji madda. Statistik gözegçilikler
1. Statistik gözegçilikler statistik gözegçiligiň maksatnamasyna laýyklykda geçirilýär.
2. Statistik gözegçiligiň maksatnamasynda şu aşakdakylar görkezilýär:
1) statistik barlagyň maksady we wezipeleri;
2) gözegçiligiň obýekti we birligi;
3) gözegçiligiň pursaty ýa-da döwri;
4) statistik gözegçiligi geçirmegiň görnüşi, guramaçylyk formasy we usuly;
5) gözegçiligiň birlikleri boýunça jogap alynmaly beýleki meseleler ýa-da alamatlar.
3. Statistik gözegçilikler şu aşakdakylara bölünýär:
1) köplügiň birlikleriniň gurşalyp alnyşy boýunça - köplügiň birlikleriniň hemmesini durşuna gurşap alýan uçdantutma hem-de öwrenilýän köplügiň diňe bir bölegini gurşap alýan seçimleýin;
2) geçiriliş wagty boýunça – üznüksiz (gündelik), bir wagtlyk we döwürleýin;
3) guralyş usuly boýunça – ýörite guralýan statistik gözegçilik we hasabatlylyk;
4) maglumatlaryň çeşmeleri boýunça – gös-göni gözegçilik, resminamalaýyn gözegçilik we sowal soraşma.
4. Döwlet statistik gözegçilikleriniň sanawy we meýilnamalary her ýyl Türkmenistanyň Statistika baradaky döwlet komiteti tarapyndan düzülýär we tassyklanylýar.
5. Sosial-ykdysady, demografik, ekologik we beýleki ugurlar boýunça bir wagtlyk uçdantutma döwlet statistik gözegçilikleri Türkmenistanyň Prezidentiniň karary boýunça döwlet statistika edaralary tarapyndan geçirilýär.
6. Pudaklaýyn dolandyryş edaralarynyň statistik gözegçilikleri degişli ministrlikler we pudaklaýyn dolandyryş edaralary tarapyndan olaryň işläp düzen maksatnamalary boýunça geçirilýär.
Şeýle gözegçilikleriň sanawy we meýlnamalary Türkmenistanyň Statistika baradaky döwlet komiteti bilen ylalaşylýar hem-de ministrlikleriň we pudaklaýyn dolandyryş edaralarynyň serişdeleriniň hasabyna maliýeleşdirilýär.
7. Pudaklaýyn dolandyryş edaralarynyň sebitleýin statistik gözegçilikleri ýerine ýetiriji ýerli häkimiýet we ýerli öz-özüňi dolandyryş edaralarynyň çözgüdi boýunça degişli sebitleýin edaralar tarapyndan geçirilýär.
Sebitleýin statistik gözegçilikleriň sanawy we meýilnamalary olaryň geçirilmegi hakynda çözgüt kabul eden degişli edara tarapyndan Türkmenistanyň Statistika baradaky döwlet komiteti bilen ylalaşmak arkaly işlenip düzülýär.
8. Türkmenistanda geçirilýän statistik gözegçilikleriň umumy ýolbaşçylygy we usulyýet üpjünçiligi Türkmenistanyň Statistika baradaky döwlet komiteti tarapyndan amala aşyrylýar.
9. Döwlet statistik gözegçilikleriniň geçirilmegine Türkmenistanyň kanunçylygynda bellenilen tertipde fiziki we ýuridik şahslar (aýrybaşgalanan düzüm birlikleri) çekilip bilner.
18-nji madda. Statistik gözegçiligiň obýekti
1. Statistik gözegçiligiň obýekti gözegçilik bilen gurşalyp alynýan hadysalaryň we (ýa-da) predmetleriň köplüginden ybarat bolup durýar.
2. Köplügiň aýry-aýry birlikleri statistik gözegçiligiň obýekti bolup bilerler.
Gözegçiligiň birligi köplügiň zerur maglumatlar ýygnalýan elementidir.
Köplügiň birligi bolup, Türkmenistanyň fiziki şahslary, ýuridik şahslary (aýrybaşgalanan düzüm birlikleri) we öý hojalyklary, şeýle hem Türkmenistanyň çäginde ýerleşýän daşary ýurt raýatlary, raýatlygy bolmadyk adamlar, daşary ýurt ýuridik şahslary (aýrybaşgalanan düzüm birlikleri) we halkara guramalary çykyş edip bilerler.
19-njy madda. Milli ýazuwlar
1. Milli ýazuwlar Türkmenistanyň Statistika baradaky döwlet komiteti tarapyndan Türkmenistanyň Prezidentiniň kararyna laýyklykda geçirilýär.
2. Milli ýazuwlar geçirilen mahalynda döwlet häkimiýet we dolandyryş, ýerli öz-özüňi dolandyryş edaralarynyň işiniň utgaşdyrylmagy Türkmenistanyň Ministrler Kabineti tarapyndan Türkmenistanyň Statistika baradaky döwlet komitetiniň, onuň döreden ýörite iş toparynyň, ministrlikleriň we pudaklaýyn dolandyryş edaralarynyň üstüne ýüklenip bilner.
3. Milli ýazuwlaryň barşynda alnan maglumatlar ilkinji statistik maglumatlara degişlidir we olar respondentlere emläk we (ýa-da) ahlak taýdan zelel ýetirmek, olaryň hukuklaryny çäklendirmek maksatlary üçin peýdalanylmaly däldir.
4. Milli ýazuw geçirilen mahalynda ilkinji statistik maglumatlar respondentler tarapyndan hökmany tertipde muzdsuz esasda berilýär.
20-nji madda. Statistik usulyýet
1. Statistik habaryň döredilmegi statistik usulyýet esasynda amala aşyrylýar.
2. Resmi statistik habarlar döredilende statistik usulyýetiň ulanylmagy hökmanydyr.
3. Döwlet statistik gözegçilikleri we degişli statistik habary döretmek boýunça statistik usulyýet Türkmenistanyň Statistika baradaky döwlet komiteti tarapyndan işlenip düzülýär we tassyklanylýar.
4. Pudaklaýyn dolandyryş edaralarynyň statistik gözegçilikleri we degişli statistik habary emele getirmek boýunça statistik usulyýet Türkmenistanyň Statistika baradaky döwlet komiteti bilen ylalaşylyp, ministrlikler we pudaklaýyn dolandyryş edaralary tarapyndan işlenilip düzülýär we tassyklanylýar.
5. Statistik usulyýet ylmy usullar, çemeleşmeler esasynda işlenip düzülýär we elýeterli bolmalydyr.
6. Statistik usulyýetiň döredilmegine döwlet edaralarynyň, olaryň wezipeli adamlarynyň, şeýle hem beýleki şahslaryň gatyşmagyna ýol berilmeýär.
21-nji madda. Hojalygy ýörediji subýektleriň statistik bellige alyş sanawy
1. Hojalygy ýörediji subýektleriň statistik bellige alyş sanawy, eýeçiliginiň görnüşine garamazdan, kärhanalar baradaky, şeýle hem ýuridik şahsy döretmezden telekeçilik işi bilen meşgullanýan fiziki şahslar-hususy telekeçiler baradaky zerur habarlary özünde saklaýan maglumatlar binýady bolup durýar.
2. Hojalygy ýörediji subýektleriň statistik bellige alyş sanawy hojalygy ýörediji subýektleriň statistik hasaba alnyşyny üpjün etmek we olar baradaky habarlar binýadyny emele getirmek maksatlary bilen döredilýär.
3. Hojalygy ýörediji subýektleriň statistik bellige alyş sanawy Ýuridik şahslaryň ýeke-täk döwlet sanawynyň, Türkmenistanyň salgyt gullugy edaralarynyň maglumatlarynyň we başga çeşmeleriň maglumatlarynyň esasynda Türkmenistanyň Statistika baradaky döwlet komitetiniň edaralary tarapyndan ýöredilýär.
5-nji bap. Statistik maglumatlaryň berlişi, statistik habarlaryň ýaýradylyşy we peýdalanylyşy
22-nji madda. Statistik maglumatlaryň berlişi
1. Statistik maglumatlar döwlet statistika edaralaryna we ony almaga ygtyýarly edaralara ilkinji statistik maglumatlar görnüşinde berilýär.
2. Respondentler ilkinji statistik maglumatlary döwlet we pudaklaýyn dolandyryş edaralarynyň statistika gözegçilikleriniň formalary boýunça berýärler.
Döwlet statistik gözegçilikleri geçirilen mahalynda zerur maglumatlar olar tarapyndan muzdsyz esasda berilýär, öý hojalyklarynyň ykdysady we sosial ýagdaýyna döwlet statistik gözegçilikleri muňa degişli däldir.
3. Statistik gözegçilikler geçirilende ilkinji statistik maglumatlaryň respondentler tarapyndan döwlet statistika edaralaryna we pudaklaýyn dolandyryş edaralaryna berilmegi hökmanydyr hem-de muzdsuz esasda amala aşyrylýar.
4. Pudaklaýyn dolandyryş edaralarynyň statistik gözegçilikleriniň maglumatlary döwlet statistika edaralaryna muzdsuz esasda berilýär.
5. Ýuridik şahsy döretmezden telekeçilik işi bilen meşgullanýan fiziki şahslar-hususy telekeçiler hem-de ýuridik şahslar (aýrybaşgalanan düzüm birlikleri) statistik hasabatlary döwlet statistika edaralaryna we oňa ygtyýarly beýleki edaralara olaryň berilmegine we dogrulygyna jogapkär adamlaryň gol çekmekleri bilen bellenilen möhletlerde bermäge borçludyrlar.
6. Statistik maglumatlar respondentler tarapyndan kagyz göterijilerde, elektron göterijilerde, şeýle hem telefon boýunça we Internet arkaly berlip bilner. Statistik maglumatlary bermegiň formasy Türkmenistanyň Statistika baradaky döwlet komiteti tarapyndan kesgitlenilýär.
7. Döwlet statistika edaralary tarapyndan alynýan we goralyp saklanylýan statistik maglumatlar Türkmenistanyň aýratyn eýeçiligi bolup durýar.
23-nji madda. Statistik habaryň ýaýradylmagy we peýdalanylmagy
1. Döwlet statistika edaralary jemleýji statistik habarlary döwlet häkimiýet we dolandyryş, ýerli öz-özüňi dolandyryş edaralaryna hem-de beýleki peýdalanyjylara, şeýle hem Türkmenistanyň kanunçylygyna we halkara şertnamalaryna laýyklykda başga döwletleriň milli statistika gulluklaryna we halkara guramalaryna berýär.
2. Döwlet statistika edaralary we oňa ygtyýarly edaralar tarapyndan ýaýradylýan statistik habar resmi habar bolup durýar.
3. Statistik habar kagyz we (ýa-da) elektron göterijilerde, şol sanda çap etmek, Internetde ýerleşdirmek arkaly döwlet dilinde we beýleki dillerde ýaýradylyp bilner.
4. Ilkinji statistik maglumatlar ýaşyryndyr we olar jemleýji statistik habarlary emele getirmek üçin peýdalanylýar.
5. Statistik habarlar döwlet dolandyryşynyň, ylmy barlaglaryň, peýdalanyjylary habarly etmegiň maksatlary üçin, şeýle hem jemgyýetiň we döwletiň başga maksatlary üçin peýdalanylýar.
24-nji madda. Ýaşyrynlygyň kepillendirilmeginiň hem-de statistik maglumatlary berýänşahslaryň hukuklarynyň goralmagynyň üpjün edilmegi
1. Ýuridik şahsy döretmezden telekeçilik işi bilen meşgullanýan fiziki şahslara-hususy telekeçilere hem-de ýuridik şahslara (aýrybaşgalanan düzüm birliklerine) döwlet statistika edaralaryna berlen ähli ilkinji statistik maglumatlaryň ýaşyrynlygy kepillendirilýär.
2. Ilkinji statistik maglumatlar döwlet statistika edaralary tarapyndan diňe statistik maksatlar üçin peýdalanylýar. Ilkinji statistik maglumatlar ýygnalanda, işlenilende, seljerilende we saklanylanda ýaşyrynlyk olar tarapyndan üpjün edilýär.
3. Döwlet statistika gözegçiliklerini geçirmäge çekilen şahslar alnan maglumatlary diňe statistik maksatlar üçin peýdalanmaga hem-de olaryň ýaşyrynlygyny üpjün etmäge borçludyrlar.
4. Aýry-aýry ýuridik şahsy döretmezden telekeçilik işi bilen meşgullanýan fiziki şahslaryň-hususy telekeçileriň hem-de ýuridik şahslaryň (aýrybaşgalanan düzüm birlikleriniň) işi hakyndaky statistik maglumatlar diňe olaryň razylygy bilen ýaýradylyp bilner.
5. Statistik maglumatlar diňe agregirlenen görnüşde ýaýradylýar.
6. Döwlet syrlary we gizlinligi bolan statistik habar Türkmenistanyň kanunçylygynda kesgitlenilýän tertipde berilýär.
25-nji madda. Döwlet statistika edaralarynyň aragatnaşyk hyzmatlaryndan peýdalanmak boýunça artykmaçlykly hukugy
Döwlet statistika edaralary Türkmenistanyň çäginde aragatnaşyk hyzmatlaryndan peýdalanmakda artykmaçlykly hukuga eýedir.
6-njy bap. Respondentleriň hukuklary we borçlary
26-njy madda. Respondentleriň hukuklary
1. Respondentler şu aşakdaky hukuklara eýedirler:
1) döwlet statistik gözegçiliginiň formalaryny kagyz we (ýa-da) elektron göterijilerde we olary doldurmak boýunça gözükdirmelerini, şeýle hem ilkinji statistik maglumatlaryň elektron görnüşde berilmegi üçin programma üpjünçiligini bellenilen tertipde almaga;
2) ministrliklerden we pudaklaýyn dolandyryş edaralaryndan pudaklaýyn dolandyryş edaralarynyň statistik gözegçilikleriniň formalaryny we olary doldurmak boýunça gözükdirmeleri bellenilen tertipde almaga;
3) zerur bolan halatlarynda döwlet statistika edaralaryndan ozal berlen ilkinji statistik maglumatlary bellenilen tertipde almaga;
4) döwlet statistika edaralary tarapyndan edilýän hyzmatlardan Türkmenistanyň kanunçylygynda bellenilen tertipde peýdalanmaga;
5) zerur bolan halatlarda döwlet statistika edaralary tarapyndan geçirilýän çärelere (seminarlara, konferensiýalara we beýlekilere) gatnaşmaga;
6) döwlet statistika edaralaryndan özleri tarapyndan berilýän ilkinji statistik maglumatlaryň ýaşyrynlygynyň berjaý edilmegini talap etmäge;
7) Türkmenistanyň kanunçylygyna laýyklykda başga hukuklardan peýdalanmaga.
2. Tabynlygynda düzüm birlikleri bolan respondent-ýuridik şahslar olardan statistik hasabatlylygy almaga we dogrulygyny barlamaga haklydyrlar.
3. Respondentler döwlet statistika edaralarynda bolan statistik habarlardan bellenilen tertipde peýdalanmaga haklydyrlar.
27-nji madda. Respondentleriň borçlary
1. Respondentler şulara borçludyrlar:
1) bellenilen möhletlerde döwlet statistika edaralaryna we oňa ygtyýarly edaralara statistik hasabatlylygy bermäge;
2) statistik gözegçilikler geçirilýän mahalynda döwlet statistika edaralaryna dogry ilkinji statistik maglumatlary, olary bermegiň tertibine we statistik usulyýete laýyklykda bermäge;
3) döwlet statistika edaralarynyň soramagy boýunça olaryň wezipe borçlaryny ýerine ýetirmegi üçin ýygnalýan zerur maglumatlary bermäge;
4) statistik hasaba alnyşyň we hasabatlylygyň ýeke-täk formalaryny ýöretmäge;
5) döwlet statistik gözegçilikleriniň geçirilişine gatnaşmaga;
6) statistik hasabatlylygynyň doldurylyşynyň, statistik maglumatlary bermegiň tertibini berjaý etmäge;
7) statistik hasabatlylygyň maglumatlarynyň dogrulygynyň barlaglary geçirilende döwlet statistika edaralaryna ýardam etmäge;
8) döwlet statistika edaralarynyň şu Kanunda göz öňünde tutulan talaplaryny ýerine ýetirmäge;
9) Türkmenistanyň kanunçylygynda bellenilen beýleki borçlary amal etmäge.
2. Respondentler berilýän statistik maglumatlaryň dogrulygyny, dolulygyny we olaryň öz wagtynda berilmegini berjaý etmäge borçludyrlar.
7-nji bap. Şu Kanunyň bozulmagy üçin jogapkärçilik. Jedelleriň çözülişi.
28-nji madda. Şu Kanunyň bozulmagy üçin jogapkärçilik
Şu Kanunyň talaplaryny bozan şahslar Türkmenistanyň kanunçylygynda bellenilen jogapkärçiligi çekýärler.
29-njy madda. Jedelleriň çözülişi
Statistika işi amala aşyrylýan mahalynda ýüze çykýan jedeller Türkmenistanyň kanunçylygynda bellenilen tertipde çözülýär.
8-nji bap. Jemleýji düzgünler
30-njy madda. Şu Kanunyň güýje girmegi
1. Şu Kanun resmi taýdan çap edilen gününden güýje girýär.
2. Türkmenistanyň kadalaşdyryjy hukuk namalary şu Kanunyň güýje giren gününden başlap üç aý möhletiň dowamynda oňa laýyk getirilmäge degişlidir.
3. Şu aşakdakylary güýjüni ýitiren diýip hasap etmeli:
1998-nji ýylyň 15-nji sentýabrynda kabul edilen “Döwlet statistikasy hakynda” Türkmenistanyň Kanunyny (Türkmenistanyň Mejlisiniň Maglumatlary, 1998 ý., № 3, 48-nji madda);
2000-nji ýylyň 15-nji iýunynda kabul edilen “Türkmenistanyň käbir kanunçylyk namalaryna üýtgetmeler girizmek hakynda” Türkmenistanyň Kanunyny (Türkmenistanyň Mejlisiniň Maglumatlary, 2000 ý., № 2, 20-nji madda);
2009-njy ýylyň 18-nji aprelinde kabul edilen “Türkmenistanyň käbir kanunçylyk namalaryna üýtgetmeler we goşmaçalar girizmek we güýjüni ýitiren diýip ykrar etmek hakynda”Türkmenistanyň Kanunynyň XXVII bölegini (Türkmenistanyň Mejlisiniň Maglumatlary, 2009 ý., № 2, 33-nji madda).
Türkmenistanyň Gurbanguly
Prezidenti Berdimuhamedow
Aşgabat şäheri
2012-nji ýylyň 31-nji marty


c: text/html

text:
Habarlar 8 fewral 2017
Ylym
Geologiýa muzeýi Türkmenistanyň ýerasty baýlyklary bilen tanyşdyrýar
Türkmenistanda gadymy paleozoý eýýamyndan galan gatlaklardaky bazaltdyr granit känleri köpdür. Olar binalaryň içki we daşky bezeginde giňden ulanylýar, galyndylarydyr owuntyklary demir we gara ýollaryň düşeginde peýdalanylýar . Selestin nebit-gaz burawlananda toýun ergini agraldyjy hökmünde zerurdyr. Bazalt süýüminiň üýtgeşik sypatlary ýangyn söndürijileriň ýörüte eşiginiň gyzgyna durnuklylygy, beton gurnamalaryň berkligi üçin peýdalanylýar.
Medeniýet
Eýranyň amaly-haşam sungatynyň sergisiniň tomaşaçylary Gündogar ussatlarynyň nepis eserlerine mynasyp baha berdiler
Sergidäki işleriň aglabasyEýranyň günorta –günbatarynda ýerleşýän gadymy Şiraz şäheriniň ussatlarynyň el hünäridir. Ol Sagdydyr Hafya ýaly tanyma şahyrlaryň watanydyr, „ussalar şäheridir“. Şirazyň ýukajyk aýnadan ýasalyp, altyn çaýylan bezegli ajaýyp ýag çyralary- durmuş gurýan her bir eýranly gyzyň bukjasynda bolýandyr. Serginiň bu bölüminde toý-märekelerde ulanylýan aýna çaý esbaplary goýlupdyr.
Teswirlemeler
Eziz Watanymyzyň Bitaraplyk baýramçylygyny belleýän güni Halkara Bitaraplyk güni diýlip yglan edildi
7-nji fewralda geçirilen Ministrler Kabinetiniň mejlisinde hormatly Prezidentimiz Gurbanguly Berdimuhamedow taryhy waka — Birleşen Milletler Guramasynyň Baş Assambleýasynyň 12-nji dekabry Halkara Bitaraplyk güni diýip yglan etmek hakynda Çözgüdi mynasybetli ýurdumyzyň halkyna ýüzlenmesinde ady agzalan resminamanyň kabul edilmegi Türkmenistanyň hemişelik bitaraplygynyň umumadamzat ähmiýetiniň bardygyny ýene-de bir gezek tassyklandygyny belledi. Bu resminamada ýurdumyzyň geçen iki on ýyllygyň dowamynda bu ugurda toplan tejribesiniň möhümdigi görkezilýär. Şol ýyllaryň içinde türkmen Bitaraplygy ählumumy parahatçylygy we howpsuzlygy saklamak üçin netijeli gatnaşyklaryň hem-de hyzmatdaşlygyň, döwletleriň we halklaryň arasynda dostlukly, ...
Medeniýet
Türkmenistanda Eýranyň Medeniýet hepdeligi tamamlandy
Ýurdumyzda däp boýunça geçirilýän medeni çäre dostlukly halklaryň hoşniýetli goňşuçylyk gatnaşyklaryny pugtalandyrmaga, ynsanperwer hyzmatdaşlygy giňeltmäge gyzyklanma bildirýändigini ýene-de bir gezek tassyklady.
2017 Выборы Президента Туркменистана
Umumy düzgünler
Türkmenistanda Saýlawlary we sala salşyklary geçirmek baradaky Merkezi toparyň (mundan beýläk — Merkezi topar) çagyrmagy bilen Garaşsyz Döwletleriň Arkalaşygyndan gelen Synçylar topary (mundan beýläk - Topar) Türkmenistanyň Prezidentiniň saýlawlaryna (mundan beýläk- saýlawlar) taýýarlyk görmek hem-de geçirmek işlerine syn edýär.

robotstxt: allowed

filter: keep


text:
Küştdepdi-asyrlaryň mirasy
Halkymyzyň has gadymy taryhyndan gözbaş alyp gaýdýan küştdepdi bu günki gün ÝUNESKO-nyň adamzadyň maddy däl medeni mirasynyň Reprezentatiw sanawyna girizildi. Şu ýylyň 8-nji dekabrynda Türkmenistanyň Ministrler Kabinetiniň giňişleýin mejlisinde Hormatly Arkadagymyzyň kalplary joşduran bu buýsançly habary heňňamlaryň heňini özüne siňdiren küştdepdini has içgin öwrenmäge mümkinçilik berdi. Sebäbi Hormatly Prezidentimiziň geçmiş toýlarymyzyň hem-de şu günki toý-baýramlarymyzyň gelşigi, şowhuny bolan halk döredijiliginiň bu görnüşiniň taryhy bilen içgin gyzyklanmaga giň ýol açdy. Halk döredijiliginiň her bir görnüşini içgin öwrenmek, yzarlamak, köplenç ýagdaýlarda türkmen halkynyň başdan geçiren gyzykly we gymmatly taryhy maglumatlarynyň hem üstünden eltýär.
Halk döredijiliginiň bu görnüşi häzirki döwürde has-da giň gerim bilen ösýär. Ol ýurdumyzda bellenip geçilýän her bir toýlarynyň, baýramçylyklarynyň bezegi bolmak bilen, halkyň göwnüni göterýär.
Umuman, küştdepdi bentleriniň hiç birinde-de adamy sussypeslige düşürýän ýa-da şoňa meňzeş pikirlenmelere iterýän bentler duşmaýar. Sebäbi, küştdepdiler gursagy hyjuwdan doly ýaşlar we dili çeper ýaşulular tarapyndan döredilýär. Ol setirlerde halkyň bagtly, medeniýetli durmuşy, arassa ahlagy, halal zähmet çekişi, adyl syýasaty wasp edilýär.


text:
Tutuş ýurdumyzda 1941-1945-nji ýyllaryň Beýik Watançylyk urşunda gazanylan Ýeňşiň 73 ýyllygyna bagyşlanyp, köp sanly çäreler geçirildi we uruşda wepat bolan gahrymanlaryň ýagty ýadygärlikleri hormatlanyldy.
Hormatly Prezidentimiziň baýramçylyk Gutlagynda: “Uruş ýyllarynda Türkmenistan frontuň ygtybarly daýanç merkezine öwrüldi.
Türkmenistanyň ähli ilaty beýik ynam duýgulary bilen tutanýerli, gaýratly zähmet çekip, bol bugdaý we pagta hasylyny ýygnap, şanly Ýeňşiň gazanylmagyna uly goşant goşdular. Müňýyllyklaryň dowamynda watansöýüji, namys-arly, öýüň ojagyny öçürmän saklaýan asylly maşgalalar hökmünde özlerini dünýä tanadan enelerimiz, gelin-gyzlarymyz Goranmak gaznasyna altyn-kümüş şaý-sepleriniň 7392 kilogramyny meýletinlik bilen tabşyryp, adamkärçiligiň, ynsanperwerligiň beýik nusgasyny görkezdiler” diýlip bellenilýär.
Milli Liderimiziň ýolbaşçylygynda täze ösüşlere gadam urýan ýurdumyzda uruş weteranlarynyň we urşuň yzynda galan ene-mamalarymyzyň hal-ýagdaýyny has-da gowulandyrmak üçin köp sanly ýeňillikler döredilýär. Her ýyl baýramçylygyň öňüsyrasynda olar hormatlanyp, döwlet Baştutanymyzyň adyndan gymmat bahaly sowgatlar bilen sylaglanýarlar.
9-njy maý güni paýtagtymyz Aşgabatdaky “Halk hakydasy” ýadygärlikler toplumyna gül goýmak dabarasy geçirildi. Oňa Mejlisiň deputatlary, jemgyýetçilik guramalarynyň ýolbaşçylary, zähmetkeşler toparlary we din wekilleri, hormatly il ýaşululary, talyp ýaşlar, frontçy gahrymanlaryň ogullarydyr gyzlary, agtyklary we çowluklary, paýtagtymyzyň ýaşaýjylarydyr myhmanlary, şeýle hem Türkmenistanda işleýän diplomatik wekilhanalarynyň ýolbaşçylary gatnaşdylar.
Uruş weteranlary, şeýle hem tylda ýeňşe garaşyp, gije diýmän, gündiz diýmän zähmet çekenler şu günki dabaranyň gahrymanlary boldular. Dabaraly ýagdaýda “Baky şöhrat” ýadygärligine hormatly Prezidentimiziň adyndan gül çemenleri goýuldy. Soňra gahrymanlaryň ýagty ýadygärligine tagzym etmäge gelen uruş weteranlary we beýleki myhmanlar gül desselerini goýdular. Sanlyja minutlardan ajaýyp güller ýadygärligiň bezegine öwrüldi.
Beýik Ýeňşiň 73 ýyllygynyň hormatyna ýurdumyzyň ähli şäherlerinde we obalarynda gül goýmak dabaralary boldy we däp bolan sadakalar berildi. “Türkmenistan – Beýik Ýüpek ýolunyň ýüregi” diýlip atlandyrylýan ýylda Ýeňiş güni mynasybetli guralan medeni çäreler biziň Garaşsyz, hemişelik Bitarap Watanymyza bolan buýsanjymyzy has-da artdyrar.


text:
25 Şubat 2017 Cumartesi
Halkara Zenanlar Güni Mynasybetli “Ene mähri” Atlary Dakyldy we Pul Sylaglary Gowşurylar
Hormatly Prezidetimiz Gurbanguly Berdimuhamedow geçiren Hokümet maslahatynda Halkara zenanlar güni mynasybetli Türkmenistanyň “Ene mähri” diýen hormatly adyny dakmak hakynda Permana we ýurdumyzyň aýal-gyzlaryna Türkmenistanyň Prezidentiniň adyndan pul sylaglaryny gowşurmak hakynda Buýruga gol çekdi.
Türkmenistanyň Prezidentiniň adyndan we tabşyrmagy boýunça hormatly ada mynasyp bolan zenanlara “Ene mähri” nyşanyny 7-nji martda jemgyýetçilik guramalarynyň merkezinde Mejlisiň başlygy A. Nurberdiýewa dabaraly ýagdaýda gowşurar. Milli Liderimiz şeýle hem aýratyn mätäçlik çekýän köp çagaly maşgalalara şol gün täze jaýlaryň açaryny gowşurmagy tabşyrdy.
http://www.turkmenhabargullugy.com/halkara-zenanlar-guni-mynasybetli-ene-mahri-atlary-dakyldy-we-pul-sylaglary-gowsurylar/
Kaydol: Kayıt Yorumları (Atom)


text:
şu gün Muhammet jawad Zarif Kuweýtde geçirlen Yragy gaýtadan abatlamak boýunça halkara konferensiýanyň ýanynda Yragyň premýer ministri Heýdar Al-Ebadi bilen geçiren duşuşygynda syýasy we ykdysady taýdan Yrak Eýranyň ýaranydyr diýip nygtady.
Zarif Eýran ilatynyň we ykdysady we söwda merkezleriniň Yrakda maýagoýum etmäge ykjamdyjklaryny aýdyp iki ýurduň ykdysady we söwda gatnaşyklary gowy ösendir diýip beýan etdi.
Yragyň premýer ministri Heýdar Al-Ebadi hem bu duşuşykda DAEŞ toparyny ýok etmekde we Yragy halas etmekde Eýran yslam respublikasynyň ýörite rola eýedigini aýtdy.
ol şeýle-de Yragy gaýtadan abatlamak ugurdaky proýektlere Eýranly taraplaryň gatnaşmagy babatly minnetdarlygyny bildirdi.


text:
Yeser
Gezelençden
Tigirli gezelenje çykmak gyzykly, ýol ugra her hiljek gyzykly wakalara gabat gelip bolýar. Ine bugünem Mir köçäň ugry boýunça Arçabilden aşaklygyna. Gulakda nauşnik bass boýunça kelläm hereketlendirip barýan, 8 aýagyň daşyndan aýlanyp geçmekçi, daşly, tolkunly ýolunda gyzykly bolýar tigir sürmek. We ine geçip barýan, men nireden bileýin daýzajan b...
Gutlag
Mähriban zenanlarymyz, Sizi 8-nji martyňyz bilen gutlaýaryn ! Mährem ýylgyrşyňyz bilen iň ýakynlaryňyzy guwandyryp gezmegiňizi, ýüregiňize çäksiz söýgi bilen birlikde berk beden saglygyny, durmuşyň ähli pursatynda üstünlik bilen bilelikde ýüregiňizdäki iň islän umytlaryňyza ýetmegiňizi arzuw edýärin !!
Ýürekden çykan arzuwlar bilen:
...
Haýsy ugra niýetlenen?!
talyplar.com adresi gyzykly hem-de gerekli bloglary paýlaşylýan saýt eken. Ýöne bu ýere 3-4 gün bäri girýänim üçin düşünmän galdym. Köp kişiniň paýlaşýan bloglaryny uly gyzyklanma bilen okaýaryn, şonda-da bu adress nämä niýetlenenine gaty düşünmedim. Ylmy täzelikleri, wakalary, bloglary paýlaşmalymy?!
Men öz durmuşym (alan sapaklarym,...
Line gitdimi?
Häzir men Line'y Vpn'siz ulanyp bilmerinmi? käbir bloklanman galan ssylkasy bilen ýa-da daşary ýurt nomeriniň üsti bilen girip, öňki ýazan postlarymy , çatlarymy yzyna alyp bilmerinmi?! Diňe daşary ýurtda işleýärmi ol?
Hukuk tarapy barmy?
Men täze wirus döretsem, Türkmenistanyň çäklerinde jenaýat jogapkärçiligine çekilerinmi? Özüm gazanç maksady bilen döreden wirusymyň antiwirusyny ýörite saýta töleg geçmek üçin ýerleşdirip, töleg tölenenden soň wirusdan arassalanar ýaly etsem hukuk taraplary nähili, bilýänler tankytlaman jogap bermegiňizi haýyş edýärin.
Eýtme-beýtme...
Täze myhmandan sorag
Talyplar.com adresi köpden bäri yzarlaýan welin gyzykly bloglar-a kän. Ýöne her gezek google üsti bilen okamak kynrak düşýär. Bu saýtyň öz programmasy ýokmy?


text:
Roald Dal
Roald Dal
(1916-1990)
Welsiň iň meşhur ýazyjysy Roald Dal 1916-njy ýylda, ýurduň paýtagty Kardiff şäherinde dünýä inipdir. Onuň ene-atasynyň asly norweg bolupdyr. Çaga üç ýaşyndaka ilki uýasy, soňra kakasy aradan çykypdyr. Mundan soň ejesi Roaldy alyp, Angliýa göçüpdir.
Roald ýöriteleşdirilen ýapyk okuw-terbiýe jaýynda bilim alypdyr, emma ony tamamlanyndan soň okuwyny dowam etdirjek hem bolmandyr, 1933-nji ýylda «Şell» kompaniýasyna işe giripdir. Ýigrimi ýaşyndaka ol Tanzaniýa gidýär. Ikinji jahan urşy başlanynda Roald Keniýanyň paýtagty Naýrobide harby gulluga ýazylyp, birnäçe uly söweşlere gatnaşýar.
Uruş döwri Roald Dal «Gremlinler» atly ilkinji powestini çap etdirýär. Bu eser oňa şol bada şöhrat getiripdir. Şonuň üçin uruşdan soň ýazyjy ömrüni edebiýata bagyş etmek kararyna gelýär, uly hem kiçi ýaşly okyjylar üçin hekaýadyr powestler, pýesalar döredýär. Bahym tankytçylar oňa «paradoksal hekaýanyň ussady» diýen derejäni berýärler.
Roald Dal «Jeýms we äpet şetdaly» kitabyny öz çagalary üçin ýazypdyr, ilki ony çap etdirjek bolmandyr, emma maşgalasy bu eseri okyjylara ýetirmeli diýip, ýazyjyny kynlyk bilen ynandyrypdyrlar. Eser 1961-nji ýylda kitap bolup çykanyndan soň ýazyjynyň ady dünýä belli bolýar. Ýazyjynyň ylhamy joşýar, ol yzly-yzyna nusgawy eserlerini döredip başlaýar. «Çarli we şokolad kärhanasy» , «Täsin jenap Foks», «Ägirt krokodil», «Matilda», «Päk ýürekli äpet adam», «Twit maşgalasy», «Denni – dünýä çempiony», «Jorj Marwelusyň saglygynyň bejerilşi» ýaly romandyr powestler okyjylary özüne bendi edýär. Olar boýunça filmler düşürilýär. «Oglanjyk» we «Ýalňyz gitmeklik» ýaly powestlerinde Roald Dal özüniň çagalygy, Afrikada ýaşan we urşa gatnaşan ýyllary hakda gürrüň berýär.
Roald Dal XX asyryň iň meşhur we özboluşly zehinli ýazyjylarynyň biri hasaplanylýar. Onuň kitaplary häzir hem okyjylaryň elinden düşmeýär.
Ýazyjy 1990-njy ýylda, Angliýanyň Oksford şäherinde aradan çykypdyr.


text:
Taryh ylymlaryň kandidaty
«Men ölsem, jesedimi ene topraga aşyryp, jaýlaň. Eger eltdirmeseler, pul bilen aşyryň. Eger bu-da başa barmasa, onde jesedimi hol akyp ýatan derýa taşlaň — diýip, Jüneýit han Jeýhuna nazaryny dikýär — men türkmen iline derýa bilen bararyn, bolmanda jesedimi iýen balyklar bilen bararyn.» (Hanyň wesýeti)
Özbaşdak Türkmen döwletini esaslandyrmak ugrunda jany-teni bilen göreşen Jüneýit hanyň suraty ilkinji gezek neşir edildi. Surat, Hyratda düşürlen bolmaly.
Has dolusy (click now) diyen yerde


text:
HORMATLY SERGI-ÝARMARKA GATNAŞYJYLAR!
MÄHRIBAN ADAMLAR!
Sizi «Söwda we hyzmat - 2017» atly sergi-ýarmarkanyň öz işine başlamagy bilen tüýs ýürekden gutlaýaryn! Sagdynlygyň we ruhubelentligiň ýylynda Aşgabatda geçirilýän bu serginiň söwda ulgamynyň Garaşsyzlyk ýyllary içinde ýeten sepgitlerini giňden görkezmek bilen, ilata edilýän hyzmatlaryň hilini mundan beýläk-de ýokarlandyrmakda uly ähmiýete eýe boljakdygyna berk ynanýaryn!
Bu sergi-ýarmarka ýurdumyzda üstünlikli amala aşyrylýan durmuş-ykdysady özgertmeleriň netijesinde ýetilen sepgitleri, Türkmenistanda raýatlaryň bagtyýar durmuşda ýaşamagy, saçaklarymyzyň dürli-dümen nygmatlar bilen bezelmegi üçin gündelik tagalla edilýändigini, ýokary derejeli söwda we hyzmatlar ulgamy döredilip, halkyň ösýän islegleriniň doly kanagatlandyrylýandygyny aýdyň görkezýär.
Berkarar döwletimiziň bagtyýarlyk döwründe halkymyzyň çekýän asylly zähmetinden rowaçlanýan eziz Diýarymyz bu gün dünýäniň iň çalt depginler bilen ösýän döwletleriniň birine öwrüldi. Ýurdumyzda amala aşyrylýan tutumly işler, oňyn özgertmeler ata Watanymyzyň ykdysady binýadyny berkitmek bilen aýrylmaz baglanyşyklydyr.
Häzirki döwürde eziz Diýarymyzda ak bugdaýyň, gök-bakja önümleriniň, miweleriň, ir-iýmişleriň bol hasyly öndürilýär we türkmen halkynyň rysgaly, her bir maşgala ojagynyň berekedi bolup, saçaklarymyza dolýar. Azyk önümleri bilen bir hatarda, senagat önümlerini öndürýän kärhanalaryň günsaýyn artmagy bilen, ýokary hilli harytlaryň giň görnüşi söwda tekjelerini bezeýär, ýurdumyzyň içerki bazarlarynda halkyň sarp edýän harytlarynyň bolçulygy üpjün edilýär.
HORMATLY MYHMANLAR!
EZIZ WATANDAŞLAR!
Türkmenistanda öz ähmiýetliligi boýunça örän möhüm syýasy, ykdysady, durmuş, medeni ulgamlarda ägirt uly özgertmeler amala aşyrylýar. Şol sanda söwda ulgamy hem ýurdumyzyň ýokary depginler bilen ösýän pudaklarynyň birine öwrüldi. Bazar gatnaşyklaryny kämilleşdirmekde, hususy eýeçiligi ösdürmekde durmuşa geçirilýän düýpli özgertmeler pudagyň batly depginler bilen durnukly ösmegine itergi berdi.
Ýurdumyzyň welaýatlarynda, Aşgabat şäherinde döwrebap söwda merkezleriniň, dükanlaryň, bazarlaryň, häzirki zaman enjamlary bilen enjamlaşdyrylan jemgyýetçilik iýmiti kärhanalarynyň, toý mekanlarynyň, medeni-dynç alyş merkezleriniň gurlup, halkyň hyzmatyna berilmegi bölek söwda ulgamynda ilata edilýän hyzmatlaryň medeniýetini ýokarlandyryp, iň talapkär müşderiniň hem göwnünden turmaga mümkinçilik döredýär. Bu bolsa, ilata ýerlenýän harytlaryň möçberleriniň, görnüşleriniň artmagyna, hiliniň ýokarlanmagyna uly itergi berýär.
HORMATLY MYHMANLAR!
EZIZ WATANDAŞLAR!
Turkmenistan gysga wagtyň içinde durnukly ösüş ýoluna düşen we bütin ýurtda azyk howpsuzlygyny döretmegi başaran ýurt hökmünde ykrar edildi. Amala aşyrylýan özgertmeler, oýlanyşykly kabul edilýän çözgütler ýurdumyzda azyk bolçulygyny döretmek bilen birlikde, türkmen topragynda öndürilýän ýokary hilli önümleri daşary ýurtlara eksport etmäge mümkinçilik berýär.
Ýurdumyzda öndürilýän önümleriň dünýä bazarlarynda ýerlenilişini has-da artdyrmak maksadyna eýerip, biz dünýä döwletleriniň onlarçasynda, şol sanda Russiýa Federasiýasynda, Belarus Respublikasynda, Türkiýe Respublikasynda, Hytaý Halk Respublikasynda, Gyrgyz Respublikasynda we beýleki birnäçe ýurtlarda Türkmenistanyň söwda öýlerini açdyk. Bu söwda öýleriniň üsti bilen amala aşyrylýan, ýurdumyzda öndürilýän ýokary hilli oba hojalyk we senagat önümleriniň söwdasy barha giň gerime eýe bolýar.
SERGI-ÝARMARKA GATNAŞÝAN HORMATLY MYHMANLAR!
EZIZ ADAMLAR!
«Söwda we hyzmat - 2017» atly sergi-ýarmarka bedew bady bilen öňe barýan eziz Diýarymyzda beýleki pudaklar bilen bir hatarda söwda we hyzmat ediş ulgamynyň hem dünýäniň öňdebaryjy gazananlaryny özünde jemläp, ilatymyza we ýurdumyzyň myhmanlaryna ýokary hilli hyzmat etmekde öňde goýlan wezipeleri üstünlikli amala aşyrýandygyny we belent sepgitlere ýetýändigini aýdyň görkezer.
Sizi «Söwda we hyzmat - 2017» atly sergi-ýarmarkanyň öz işine başlamagy bilen ýene-de bir gezek tüýs ýürekden gutlaýaryn!
Siziň ähliňize berk jan saglyk, abadançylyk, alyp barýan asylly işleriňizde uly üstünlikleri arzuw edýärin!
Türkmenistanyň Prezidenti
Gurbanguly BERDIMUHAMEDOW
http://tdh.gov.tm
Hormatly Prezidentimiz Gurbanguly Berdimuhamedow «Söwda we hyzmat - 2017» atly sergi-ýarmarkasyna gatnaşyjylara gutlag iberdi
HORMATLY SERGI-ÝARMARKA GATNAŞYJYLAR!


text:
Sport Toto ýokary ligada Beşiktaş çempion boldy
Beşiktaş jemi 74 bal bilen 2016-2017 möwsüminde çempionlygyny yglan etdi
Beşiktaş futbol komandasy Sport Toto ýokary liganyň 33-nji hepdesinde Gaziantepsporu 4-0 hasabyna ýeňdi we ýokary liganyň tamamlanmagyna 1 hepde galanda jemi 74 bal bilen 2016-2017 möwsüminde çempionlygyny yglan etdi.
Jemi 15 gezek çempion bolan Beşiktaş komandas şeýlelikde 3-nji ýyldyzyny hem takdy.
Prezident R. T. Erdogan Beşiktaş futbul komandasynyň çempionlygyny Twitter arkaly gutlady.
Prezident Erdogan gutlag ýüzlenmesinde “Spor Toto ýokary ligada 2016-2017 Turgaý Şeren möwsüminiň çempiony bolan Beşikdaşy tüýs ýürekden gutlaýaryn”diýdi.
Prezident Erdogan bilen Premýer ministr Binali Ýyldyrym Beşiktaş klubynyň başlygy Fikret Ormana gutlag telegrammasyny ugratdy.


text:
Türkmen agyr atletikaçylary dünýä çempionatynda kümüş medallaryň 4-sini we bürünç medallaryň hem 2-sini eýelediler
Anahaýmada agyr atletika boýunça geçirilýän dünýä çempionatynda Türkmenistanyň ýygyndy topary üstünlikli çykyşyny dowam edýär. Türgenlerimiz kümüş medallaryň ýene 3-sini gazandylar.
Erkekleriň arasynda agyr atletikaçy Rejepbaý Rejepow 77 kilograma çenli agramda çykyş edip, silterläp we itekläp götermekde jemi 352 kilogram netije görkezip, ikinji orna mynasyp boldy. Ol şu ýyl ýaşlaryň arasynda dünýäniň çempiony bolan ABŞ-ly Harrison Deýs Maurusdan 4 kilogramy artyk göterip, öňe saýlandy we Rio—2016 Olimpiadasynyň bürünç medalynyň eýesi Mohamet Mahmuddan bolsa 9 kilogram agramy pes göterdi.
Ýeri gelende aýtsak, Rejepbaýyň bu netijesi “Aşgabat 2017” oýunlarynda görkezen netijesinden bary-ýogy bir kilogram pesdir.
Şu gezekki çempionatda Rejepbaý silterläp 158 kilogram ,Itekläp bolsa 194 kilogram netije görkezdi.
Müsüriň wekili hem 165 we 196 kilogram netije bilen ýokary netije gazandy, amerikaly türgen 155 we 193 kilogram netijeler bilen üçünji orunlaryň ikisini eýeledi.
Häzirki wagtda ýurdumyzyň ýygyndy topary 4 kümüş we 2 bürünç medal gazandy.


text:
Horezm
Horezm (özb. Xorazm, pars. خوارزم) — suwarymly ekerançylygyň, senetçiligiň we söwdanyň pajarlap ösen ýeri bolan Amyderýanyň aşaky akymynyň merkezinde ýerleşýän, Orta Aziýanyň gadymy sebiti. Horezmiň üstünden Beýik ýüpek ýoly geçipdir. 3-nji asyryň ahyrynda Horezmiň paýtagty Kät şäheri bolupdyr; 10-njy asyryň aýagynda paýtagt Ürgenç şäherine geçirilipdir(Köneürgenç şäheriniň golaýy).
Merkezi Aziýada, Aral deňiziň günortasynda ýerleşýän regionyň taryhy ady.
Türkmenistanda Daşoguz welaýaty, Özbegistanda bolsa Garagalpagystan awtonom respublikasy we Horezm welaýatyny öz içine alýan taryhy region.


text:
Türkmenistanyň günbatarynda täze halkara deňiz porty açyldy.
Türkmen resmileri 1,5 milliarda gurlan ýük we ýolagçy portunyň üsti bilen, ýurduň eksport mümkinçiliklerini ösdürmegi maksat edinýärler.
Türkmenbaşy şäherinde açylan port ýurduň ýük daşamak mümkinçiligini üç esse artdyryp, ol ýylda 25-26 million tonna deň bolar.
20 metr giňlikdäki gämi duralgasynyň umumy uzynlygy 3 müň 600 metre deň bolup, munuň özi bir wagtda birnäçe ýük we ýolagçy gämileriniň gelmegine, gitmegine hem-de olara hyzmat etmäge mümkinçilik berer diýip, türkmen hökümeti maglumat berýär.


text:
Birleşen Ştatlaryň prezidenti Donald Tramp 22-nji maýda iki günlük sapar bilen Ysraýyla bardy. Ol bu saparyň dowamynda, öz aýtmagyna görä, ysraýyllylar bilen palestinalylaryň arasynda “gutarnykly ylalaşyk” boýunça öňegidişlik gazanmaga synanyşar.
Tramp 2014-nji ýyldan bäri agzalmaýan parahatçylyk gepleşiklerine täzeden itergi bermek umydy bilen, Ysraýylyň premýer-ministri Benýamin Netanýahu we Palestinanyň prezidenti Mahmud Abbas bilen aýry-aýrylykda duşuşmagy göz öňünde tutýar.
Muňa garamazdan, Trampyň kömekçileri bu sapara simwolik hereket hökmünde garalmalydygyny belläp, ondan uly böwsülişe garaşmaly däldigini duýdurdylar.
Birleşen Ştatlaryň ilçisi Deýwid Fridman (David Friedman) Ysraýylyň “Haýom” gazetine beren interwýusynda Trampyň häzirki maksady “parahatçylyga getirjek gepleşikleriň başlanmagyna” ýol açmak diýdi.
Tramp Ierusalime barmazdan öň, 21-nji maýda ysraýyllylar amerikan prezidentiniň haýyşy boýunça, palestinalylara käbir ykdysady eglişikleri etmegi kabul etdiler.
Bu barada Ysraýylyň howpsuzlyk boýunça ministrler komissiýasy tarapyndan çykarylan beýannamada “Ysraýylyň howpsuzlyk kabineti Palestinada gündelik raýat durmuşyny ýeňilleşdirjek ykdysady çäreleri kabul etdi. Bu ertir geljek [Tramp] özara ynam döretjek ädimleriň ädilmegini soranyndan soňra edildi” diýilýär.
Resmileriň aýtmagyna görä, bu eglişiklerde palestinalylara Iordan derýasynyň günbatar kenarynda jaý gurluşygyna rugsat edilýär. Bu iş ozal gadagandy.
Ysraýyl mediasynda aýdylmagyna görä, eglişikde Günbatar kenar bilen Iordanyň aralygyndaky serhet geçelgesiniň günde 24 sagat açyk durmagyna hem ýol berilýär.
Ysraýyl uzak wagt bäri Birleşen Ştatlaryň tutanýerli ýarany hasaplansa-da, Tramp bu ýerde berk çekişmeler bilen ýüzbe-ýüz bolar diýlip çaklanýar.
Mysal üçin ondan “Yslam döwleti” atly ýarym harby topar hakda Ysraýyl tarapyndan toplanan gizlin maglumatlary Ierusalimden rugsatsyz Orsýetiň ýokary derejeli resmilerine beripdir diýip, mediada ýaýran habarlar hakda düşündiriş soralmagy mümkin.
Trampyň Saud Arabystanyna 110 milliard dollar möçberinde ýarag satjakdygyny 20-nji maýda yglan etmegi-de Ysraýyly aladalandyrdy. Ysraýylyň bir resmisi: “Bu bizi birahat etjek zat” diýdi.
Tramp saýlaw kampaniýasynda Birleşen Ştatlaryň ilçihanasyny Tel Awiwden Ierusalime geçirmek barada beren wadasynda-da durmady.
Palestina -Ysraýyl konfliktinde Ierusalimiň statusy iň ynjyk meseleleriň biri bolup durýar.
Palestinalylar Ierusalime özleriniň geljekki döwletiniň paýtagty diýip garaýarlar.
Ysraýyl 1967-nji ýylda bolan Alty günlük uruşda, gündogar Ierusalimi basyp alyp, tutuş şäheri özüniň paýtagty diýip yglan etdi. Ýöne bu hereket halkara arkalaşygy tarapyndan ykrar edilmedi.
Tramp 22-nji maýda Netanýahu bilen duşuşmazdan öň, Ysraýlyň prezidenti Reuwen Riwlin bilen gepleşik geçirmekçi. Ondan bir gün soň hem ol Betlehemde Mahmut Abbas bilen duşuşar.


text:
Hormatly Türkmenistanyň raýatlary!
Türkmenistanyň Döwlet daşary ykdysady iş banky
Goýum bank kartyny hödürleýär!
Türkmenistanyň bank ulgamyny ösdürmegiň 2011-2030-njy ýyllar üçin Döwlet maksatnamasyna laýyklykda, nagt däl hasaplaşyklary ýaýbaňlandyrmak maksady bilen, dünýäniň öňdebaryjy tilsimatlaryna esaslanyp, ilata edilýän ýokary derejedäki bank hyzmatlarynyň täze görnüşini - Goýum bank kartyny hödürleýär!
Goýum bank kartyna nagt milli puluny goýmak we almak,
nagt däl görnüşinde tölegleri amala aşyrmak, göterim girdejileri gazanmak mümkinçilikleri bolan amatlyklardan peýdalanmaga çagyrýarys!
Ösüş ugrunda hyzmatdaşlyk!
Goşmaça soraglar boýunça banka ýüz tutup bilersiňiz: 40-60-40, 40-60-50
Biziň salgymyz: Aşgabat ş., Garaşsyzlyk şaýoly 32
E-mail: Ця електронна адреса захищена від спам-ботів. вам потрібно увімкнути JavaScript, щоб побачити її.


text:
11 Şubat 2017 Cumartesi
Türkmenistanyň Neşirýat Önümleri Minskide Halkara Kitap Sergi-Ýarmarkasynda Görkezildi
Türkmen döwlet neşirýat gullugy 8-nji fewralda belarus paýtagtynda açylan XXIV Minsk halkara kitap sergi-ýarmarkasyna gatnaşýar.
Kitap önümleriniň gözden geçirilişinde 30-dan gowrak kitap neşir edijiler önümlerini görkezýär. Türkmenistanyň sergisi edebiýat, ylmy, publisistik neşirleriň, fotokitapçalaryň we beýleki neşir önümleriniň ýokary hilli poligrafiýa taýdan ýerine ýetirilişi bilen pudagyň öňdebaryjylarynyň hem-de bu ýere gelenleriň uly ünsüni çekdi
Türkmenistanyň Prezidenti Gurbanguly Berdimuhamedowyň 2016-njy ýylda çapdan çykan “Çaý– melhem hem ylham” hem-de “Parahatçylyk sazy, dostluk, doganlyk sazy” diýen kitaplary, şeýle hem türkmen halk döredijiligine bagyşlanylan neşirleriň tapgyrlary, şol sanda çagalar üçin owadan bezelen kitaplar sergä gelenlerde ýokary gyzyklanma döretdi.
Ýarmarkada, şeýle hem häzirki zaman redaksion-neşirýat tehnikasynyň nusgalary görkezildi. 12-nji fewrala çenli dowam etjek çäreleriň maksatnamasy täze kitaplaryň tanyşdyrylyşyny, ýazyjylar we neşirýatçylar bilen duşuşyklary, okuw-maslahatlaryny we tegelek stollary özünde jemleýär. Belorus kitap çap edilişiniň 500 ýyllygy, Ýanka Kupalanyň we Ýakub Kolasyň doglan gününiň 135 ýyllygy şu ýylky forumyň esasy ugurlarydyr.
http://www.turkmenhabargullugy.com/turkmenistanyn-nesiryat-onumleri-minskide-halkara-kitap-sergi-yarmarkasynda-gorkezildi/
Kaydol: Kayıt Yorumları (Atom)


text:
Sagdyn iýmitlenmek diýlende nämä düşünýärsiňiz?
Sagdyn durmuş ýörelgesi – bu saglygyňy berkitmeklik üçin, gündelik durmuşymyzda adamyň çekýän zähmetiniň, dogry tertipde iýmitlenmeginiň, bellibir mukdarda uky almagynyň, gigiýenany doly saklamagynyň we ş.m-leriň jemine aýdylýar. Diýmek, sagdyn iýmitlenmek bu sagdyn durmuşyň bir bölegidir. Şu günki mowzukda men size sagdyn iýmitlenmek üçin 10 resept paýlaşjak.
Ýumurtgadan blinçik
Gerekli önümler:
- 2 ýumurtga
- duz
- priprawa
- 50 gr gaýnadylan towuk eti (towuk etinden başa etleri hem ulanyp bilersiňiz)
- 50 gr arassa ýogurt
- 50 gr peýnir
- 1 kiçi çemçe günebakar ýagy
Taýýarlanylyşy:
Bir ýumurtgany duz we priprawalar bilen garyşdyrmaly. Ondan soňra skoworody gyzdyryp, oňa 1 kiçi çemçe bilen günebakar ýagyny guýmaly. Ondan soňra garyşdyrylan ýumurtgany skoworoda guýuň we ýazdyryň. 30 sekuntdan soňra blinçigi beýleki tarapyna öwrüp, ýene 30 sekunt garaşyň. Netijede, blinçik taýýar bolýar. Iki ýumurtgadan iki sany blinçik taýýarlap bolýar. Ondan soňra, bişirilen blinçigi sowadyň we üstüne arassa ýogurty sürtüň. Üstüne towuk etini dograň. Şeýdip, ýumurtgaly blinçik taýýar bolýar.
Smorodinaly tworog
Gerekli önümler:
- 150 gr tworog
- 50 gr buzlanan smorodina (supermarketlerde satylýar)
- 50 gr nar dänejikleri
Taýýarlanylyşy:
Bar bolan önümleri garyşdyryň. Eger isleseňiz biraz şeker we kefir goşup bilersiňiz.
Burrito
Gerekli önümler:
- 1 sany pomidor
- 1 sany sarymsak
- 1 sany limon
- 1 kiçi çemçe günebakar ýagy
- 100 gr konsenwirlenen fasol
- 60 gr ýagsyz peýnir
- 2 uly çemçe arassa ýogurt
Taýýarlanylyşy:
Pomidory biraz suwuň bugynda bugardyň, onsoň daşyny aýryň we ony gowja edip maýdalaň we blenderden geçiriň. Alnan pastany kiçi banka guýuň we onuň üstünden sarymsak, limon, fasol, günebakar ýagyny, ýogurty we peýniri guýuň.
Owsýanka
Gerekli önümler:
- 50 gr owsýanka
- 0.5 bulgur sygyr süýdi
- 50 gr alma pýuresi
- 1 kiçi çemçe kakao
Taýýarlanylyşy:
Bankanyň içine şu önümleri guýuň we garyşdyryň. Bankanyň agzyny ýapyp, bir gije – gündiz saklaň we owsýanka taýýar bolýar. Owsýankany sowadyp iýiň.
Peçkada bişirilen peýnirli pomidor
Gerekli önümler:
- 3 sany pomidor
- 100 gr peýnir
- 2 uly çemçe günebakar ýagy
- duz
- burç
Taýýarlanylyşy:
Pomidory ýuwuň we ony iki ýarpa bölüň. Içki tarapynyň üstüne peýniri dograň. 200 gradusda 15-20 minut bişiriň.
Frittata
Gerekli önümler:
- 4 sany ýumurtga
- 1 sany ýeralma
- 1 sany pomidor ýa-da 4 sany pomidor çerri
- 100 gr şpinat
- duz
- priprawa
Taýýarlanylyşy:
Ýeralmany we pomidory ýuwuň. Ondan soňra ýeralmanyň daşyny arassalaň. Ýumurtgany garyşdyryň we oňa ýeralma, şpinat, duz we priprawa goşuň we garyşdyryň. Onsoň metal formalaryna (keks bişirmek üçin metal formalary) guýup çykyň we üstüne pomidory üçbur kesip formalara goýup çykyň. 180 gradusda 20 minut bişiriň.
Roll
Gerekli önümler:
- 2 sany kabaçok
- 1 uly çemçe zeýtun ýagy
- 3 uly çemçe arassa ýogurt
- 150 gr gaýnadylan towuk eti
- 100 gr fet
- 0.5 gök sogan
- 0.5 gyzyl burç
- duz
Taýýarlanylyşy
Kabaçogy plastina görnüşinde inçe edip kesiň. Ony duzlaň. Iki tarapyna zeýtun ýagyny sürtüp, ony gowruň. Gök sogany we gyzyl burçy maýdalap dograň. Towuk etini kwadrat görnüşinde dograň. Kesilen kabaçogyň bir tarapyna ýogurt sürtüň we üstüne galan önümleri ýerleşdiriň we tegelekläň. Netijede rollymyz taýýar bolýar.
Alma smuzy
Gerekli önümler:
- 0.5 banan
- 0.5 alma
- 2 uly çemçe owsýanka krupasy
- 1 bulgur sygyr süýdi
- 1/4 kiçi çemçe korisa
- 3 kubik buz
Taýýarlanylyşy:
Banany buzladyň we bar önümleri blenderde maýdalaň. Şeýlelikde desert taýýar))
Bananly keks
Gerekli önümler:
- 180 gr owsýanka
- 1 kiçi çemçe hamyr çişiriji (razryhlitel)
- 1 kiçi çemçe korisa
- 2 sany banan
- 2 sany ýumurtganyň belogy
- 1 bulgur sygyr süýdi
Taýýarlanylyşy:
Banany blenderde maýdalaň we pýure massasyny alyň. Pýureniň düzümine korisa, razryhlitel we owsýanka goşuň we garyşdyryň. Alnan massany formalara guýuň. 180 gradusda 30 minut bişiriň. Bişenden soňra 10 minut sowadyň, keksy 10 minudyň dowamynda formalardan aýyrmaň.
Towukly mini pizza
Gerekli önümler:
- 4 sany tortilli
- 400 gr gaýnadylan towuk eti
- 150 gr şpinat
- 100 gr tworog
- 60 gr peýnir
- 3 uly çemçe ketçup
- 100 gr mosarelly
- 1 uly çemçe günebakar ýagy
Taýýarlanylyşy:
Towuk etini we mosarellany maýdalap dograň we oňa tworog, peýnir, şpinat we ketçup garyşdyryň. Keks üçin formalaryna günebakar ýagyny sürtip çykyň. Onsoň tortillini tegelek diametrda keksiň formalarynyň diametrinden biraz uly edip kesiň. Ondan soňra formalara towuk eti bilen garyşdyrylan önümleri guýuň we agzyna tortillini goýuň. 220 gradusda 20 minut bişirmeli.
Işdäňiz açyk bolsun!
2,674 gezek okaldy


text:
Häzirki wagtda köp öýlerde ulanylan Wi-Fi kabelsiz internet hyzmatyny ulanýarkaň internediňiziň tizliginiň haýal işleýändigini duýýarsyňyzmy? Muny ähli internet ulanyjylary başyndan geçirendir. Nämeden bu tizlik pese düşer? Tizligiň pese düşüşi hakynda käbir zatlary aýdyp geçeliň. Modemiňizi düzgün ýerde goýuň. Signal ýaýratýan modemler eger galyň diwarlaryň arkasynda ýa-da öý enjamlaryň arkasynda galsa, modemiň paýlaýan signallaryda enjamlaryňyza has-da az barjakdyr. Bu sebäpli hem modemi açyk ýerlerde goýmalydyr. Iň köp internedi nirede ulansak şol ýere ýerleşdirmeli. Öýüňizdäki beýleki tehnologik enjamlaryň ýygylyklaryny (частота, frekans, frequency) yzarlaň. Bu ýygylyklar modem ýygylygy bilen garşylaşsa modemden gelýän internet signallarynda tizlik pese düşjekdir. Bu sebäpli hem ýene-de modemi dogry ýerde goýmalydyr. Beýleki modemlerden gelen Wi-Fi signallarynada dykgat ediň. Goňşylaryňyzdada modem bar bolsa we olardanam Wi-Fi signallary gelýän bolsa siziň signallaryňyzy kesip biler. Bu hem Internediň peselmegine sebäp bolar. Şol bir modemiň üsti bilen birnäçe kişi (10-dan ýokary) internede girýän bolsa internet tizligi ýenede pese düşer. Bu sebäpli hem köp kişi internede baglanan wagty modemiňize gaharlanmaň. Modemi ulanýan kişiniň sanyny pese düşüriň. Bu hem problemaňyzy çözjekdir. Eger ýokardakylar boýunça siziň modemiňiz dogry ýerde bolsa, onda ilki bilen modemiňizi FirmwareÖwrenmeli 🙂
8,340 gezek okaldy


text:
Bu sorag elbetde hemishe diyen yaly musulmanlar bilen edilen gurrungdeshliklerde yuze chykyan “Towrat, Zebur, Injil uytgedilipdir, bu sebapden biz olary okamayarys we ynanmayarys…” diyen dushunjelering bardygy uchin yuze chykyar. Hakykatdan hem bu barada chungur owrenip, yone kimdir birining aydanyna ynanman, yslamdaky taryhy deliller yagny ilki bilen yslamyng esasy kitaby bolan Kurandan esas gorkezip bilyarlermi. Dogry we anyk gurrungdeshlikde elbetde bu mesele dogry owrenilip songra bu yada bashga “dushunje” onge surulmelidir…
Biz size bu yerde bu meselani jikme-ji owrenen we bu soraga jogap beryan yslam alymy professor Faouzi Arzaouni owrenip bizing bilen paylashyanlaryny size hodurlemek isleyaris. Bu video bu wagt English dilinde bolup, tiz gelejekde Turkmen dilimize terjime etmek maksadynda:
Kuranyng Mukaddes yazgylaryng uytgedilmandigi baradaky delilleri!
Yslamyng belli tafsirchileri yagny Kurana dushundirish beryan alymlaryng Mukaddes Yazgylaryng yagny Towradyng, Zeburyng, Injiling uytgedilmandigini tassyklayshy:
Injil yitirildimi?


text:
Aşgabat, 24-nji maý (TDH). Şu gün türkmen paýtagtynda
“Ak şäherim — Aşgabat” atly XVI Halkara köpugurly sergi açyldy, ony Aşgabat şäher häkimligi we Türkmenistanyň Söwda-senagat edarasy guraýarlar.
Hormatly Prezidentimiz Gurbanguly Berdimuhamedowyň başlangyjy boýunça geçirilýän iri möçberli ýöriteleşdirilen gözden geçiriliş şähergurluşyk ulgamynda gazanylanlary hem-de ösüş mümkinçiliklerini giňden görkezmäge ýardam berýär we geçirilýän ýyllarynyň dowamynda hyzmatdaşlaryň duşuşmaklary we bu ugurda dünýäniň iň täze işläp taýýarlamalaryny peýdalanmakda hem işjeň tejribe alyşmagyň meýdançasyna öwrüldi. Sergä yzygiderli gatnaşýan köp sanly daşary ýurt kompaniýalary we milli kompaniýalar ykdysady taýdan okgunly ösýän hem-de maýa goýum ýagdaýy döredilen ýurdumyzda öz orunlaryny berkitmäge gyzyklanma bildirýärler.
Türkmenistanda amala aşyrylýan ägirt uly ykdysady-durmuş özgertmeleriniň aýdyň nyşanyna öwrülen türkmen paýtagtynyň keşbiniň hem-de şäher düzüminiň deňi-taýy bolmadyk derejede özgermegi, onuň iň täze taryhy we ösüş mümkinçilikleri “Ak şäherim Aşgabat” ýaly, giň möçberli gözden geçirilişiň guralmagyna mynasypdyr. Serginiň halkara derejesi türkmen paýtagtynyň parahatçylyk dörediji derejesine laýyk gelýär, bu dereje paýtagtymyzyň dünýä derejesinde iri merkez hökmünde hoşniýetli erk-islegi, ählumumy abadançylygyň we ösüşiň bähbidine oňyn hyzmatdaşlyga gyzyklanýan taraplary özüne çekýär.
Şu ýyl daşary ýurtlaryň we ýerli kompaniýalaryň hem-de kärhanalaryň 100-den gowragy öz önümlerini görkezýär. Ýurdumyzda yzygiderli ýagdaýda geçirilýän halkara sergileriň türkmen bazaryna gelip gowuşýan önümleriň hem-de hyzmatlaryň hilini gowulandyrmagyň möhüm guraly bolup durýandygyny bellemek gerek.
Serginiň açylyş dabarasyna Mejlisiň ýolbaşçylary, Türkmenistanyň Ministrler Kabinetiniň agzalary, ministrlikleriň we pudak edaralarynyň wekilleri, ýurdumyzda işleýän diplomatik wekilhanalaryň baştutanlary, jemgyýetçilik guramalarynyň wekilleri, paýtagtymyzyň ýaşaýjylary we myhmanlary gatnaşdylar. Hormatly Prezidentimiz Gurbanguly Berdimuhamedow iberen Gutlagynda bu serginiň täze teklipleri öňe sürmek bilen Aşgabadyň senagat, medeni hem-de intellektual mümkinçiliklerini, ägirt uly durmuş-ykdysady kuwwatlyklaryny beýan edýän, ýurdumyzyň halk hojalyk toplumynyň dürli pudaklarynda we ulgamlarynda ýeten sepgitleri bilen tanyşdyrýan meýdança öwrüljekdigine ynam bildirdi.
Häzirki zaman wideoenjamlary bilen üpjün edilen giň zallarda, uly monitorlar oturdylan sergi diwarlyklarynda häzirki zamanyň uly şäheriniň –megapolisiň ähli şäher düzümleriniň: medeni, syýahatçylyk we sport ulgamlarynyň döwrebaplaşdyrylmagynyň ähli ugurlary beýan edilýär.
Giňden ýaýbaňlandyrylan sergi şähergurluşyk syýasatyny üstünlikli durmuşa geçirýän Türkmenistanyň mümkinçiliklerini we dürli pudaklaryň ilatyň durmuş derejesiniň ýokarlanmagyna, adamlaryň döredijilikli zähmeti we dynç alşy üçin oňyn şertleriň döredilmegine gönükdirilen döwlet maksatnamalarynyň amala aşyrylmagyna goşýan goşandyny görkezýär. Sergide ýokary tehnologiýaly enjamlar, gurallar, häzirki zaman gurluşyk we bezeg serişdeleri, kompýuter we aragatnaşyk mümkinçilikleri, azyk senagatynda ýetilen sepgit, ekologiýa meselelerini çözmekde gazanylýan üstünlikler, sportuň we syýahatçylygyň ösdürilişi, ylmy, hünärmenler, medeni mümkinçilikler, ýagny, baş şäheriň keşbini emele getirýän ähli ugurlar öz beýanyny tapdy.
Şäher hojalygynyň möhüm bölegi bolan ulag we aragatnaşyk pudagynyň edaralary hem öz bölümlerini guradylar. Onda paýtagtymyzy dünýä bileleşiginiň ýurtlary bilen baglanyşdyrýan halkara ýol we aragatnaşyk ulgamlary görkezilýär. Demir ýol ulaglary ministrligi we “Türkmenhowaýollary” gullugy öz bölümlerinde şu ugurlaryň geljekde nähili ösdüriljekdigi barada gürrüň berýär. Obasenagat toplumynyň, söwda we beýleki ugurlaryň bölümleri sergä gatnaşyjylarda uly gyzyklanma döretdi.
Sergide Ýapyk binalarda we söweş sungaty boýunça şu ýylyň sentýabrynda Aşgabatda geçiriljek V Aziýa oýunlaryna taýýarlyk çäreleri aýratyn orun eýeleýär. Bu ýerde türkmen türgenleriniň halkara derejedäki dürli turnirlerde, şol sanda dünýä we Aziýa çempionatlarynda gazanan ýüzlerçe atlyn, kümüş, bürünç baýraklary, kuboklar goýlupdyr.
Şeýle hem sportuň gyzykly pursatlaryny, türgenleriň ýeňşe bolan joşgunyny we sport puhuny alamatlandyrýan fotosuratlar giňden ýaýbaňlandyryldy.
Wepaly atly alabaýyň Aziada-2017-niň şekili bolandygyny bellemeli. Ol Aziýa oýunlarynyň maksatnamasyna girizilen sportuň dürli görnüşlerinde öz beýanyny tapýar.
Ýurdumyzyň hususy telekeçileri, oba hojalygynda, azyk senagatynda, ýaşaýyş jaýlarynyň gurluşygynda, döwrebap senagat kärhanalarynda, gurluşyk serişdeleriniň önümçiliginde iş alyp barýan haryt öndürijileri öz mümkinçiliklerini görkezýärler. Türkmenistanda olaryň hatary ýyl-ýyldan artýar. Munuň özi ykdysadyýetimiziň döwlete dahylly bolmadyk pudagyna berilýän maksatnamalaýyn goldawyň we yzygiderli höweslendirmeleriň anyk netijesidir.
Serginiň çäklerinde ajaýyp halylar, nepis zergärçilik önümleri, dürli öwüşginli ýüpek matalar we elde edilen nagyşlar, keşdeler, dürli görnüşdäki küýze önümleri, çeperçilik serişdeleri we sowgatlyklar görkezilýär.
Aşgabat şäheriniň häkimliginiň bölüminde paýtagtymyzda ekilýän dürli gülleriň görnüşleri, şäher binagärliginiň ajaýyp keşbini emele getirýän gök zolaklaryň şekilleri has-da özüne çekiji bolupdyr.
Munuň özi paýtagtymyzyň ösüşiniň ileri tutulýan ugurlaryny aýan etmäge mümkinçilik berýär. Bu ösüş hormatly Prezidentimiz Gurbanguly Berdimuhamedowyň ýolbaşçylygynda işlenip taýýarlanylan şähergurluşyk konsepsiýasyna esaslanýar. Şäheriň amatly durmuş ulgamynyň döredilmegi, oýlanyşykly önümçilik ulgamlary we iri işewür işjeňligi bolan sebitara we halkara merkez hökmünde Aşgabadyň ösüşi aýratyn bellärliklidir.
Şähergurluşyk ulgamynda, senagat pudagynda, şeýle hem ýol-ulag düzüminde bilelikdäki taslamalary durmuşa geçirmäge işjeň gatnaşýan daşary ýurt guramalarynyň we kompaniýalarynyň bölümleriniň bardygyny bellemeli. Olaryň köpüsi hormatly Prezidentimiz Gurbanguly Berdimuhamedowyň başlangyjy bilen amala aşyrylýan taslamalaryň ýerine ýetirilmegine gatnaşýan işewür hyzmatdaşlar bolup durýar.
Türkmenistanyň iri hyzmatdaşlary bolan “Bouygues Turkmen”, “Polimex”, “NATA”, “Gap Insaat” we beýleki kompaniýalar gurluşyk desgalarynyň görnüşlerini, şäher gurşawynda ýaşaýyş üçin oňyn şertleriň üpjün edilmegi bilen baglanyşykly täzeçil işläp taýýarlamalary, tehnologiýalaryny we şäher hojalygyny dolandyrmagyň ugurlaryny, gurluşyk, suw üpjünçiligi, yşyklandyryş, ýollaryň gurluşygy, dynç alyş düzüminiň döredilmegi ýaly ugurlary görkezýärler.
Ýurdumyzyň işjeň hyzmatdaşlary we geljegi uly türkmen bazarynda işewür gatnaşyklary ýola goýmaga gyzyklanma bildirýän düzümler hyzmatdaşlyk boýunça öz mümkinçiliklerini we tekliplerini hödürlediler. Häzirki döwürde dünýä gatnaşyklarynda ekologiýa taýdan arassa ulgamlara, şäher hojalygynda ulanylýan energiýa tygşytlaýjy tehnologiýalara, seýilgäh zolaklary üçin zerur düzümleriň taslamalaryna, şäherde amatly gurşawy döretmäge ýardam berýän we tebigaty goramaga mynasyp goşant goşýan düzümlere, ählumumy ekologiýa meseleleriň oňyn çözgüdine aýratyn üns berilýär.
Bu gezekki gözden geçiriliş netijeli ylmy-tehniki we söwda-ykdysady ugurlar boýunça halkara, işewür gatnaşyklaryň ösdürilmegine, yzygiderli tejribe we maglumat alşylmagyna ýardam bermäge gönükdirilendir. Bu sergi täze taslamalaryň we teklipleriň tanyşdyrylyş dabarasy üçin möhüm meýdança bolmak bilen daşary ýurtly myhmanlaryň ýurdumyzyň halk hojalyk toplumynyň dürli pudaklarynyň we düzümleriniň ýeten derejesi, Aşgabadyň senagat, medeni we aň-bilim mümkinçilikleri, ägirt uly durmuş-ykdysady serişdeleri we mümkinçilikleri bilen tanyşmaga şert döredýär.
Sergi ertir öz işini dowam eder.
Surata düşüren Döwlet Heşdekow.


text:
“TÜRKMENISTAN – BEÝIK ÝÜPEK ÝOLUNYŇ ÝÜREGI, ASUDALYGYŇ, ERKANALYGYŇ, AGZYBIRLIGIŇ WE BOLELINLIGIŇ ÝURDY”
Mähriban we Gahryman Arkadag Prezidentimiz Gurbanguly Berdimuhamedowyň öňdengörüjilikli alyp barýan içerki we daşarky syýasatlarynyň netijesinde Garaşsyz, hemişelik Bitarap Türkmenistan döwletimiz Garaşsyzlygyny alandan bäri geçen çärýek asyrynyň dowamynda amala aşyrylan düýpli özgertmeleriň netijesinde dünýäniň ahli halklarynyň aklyna-oýuna gelmejek beýik ösüşlere ýetdi. Dünýäde iň bir baý energiýagöterijileriň eýesi bolan Ata Watanymyz energiýa göterijilerini eksport edýän öňdebaryjy döwletleriň hataryna girdi. Aslynda agrar döwlet bolan Ata Watanymyz Türkmenistan senagat taýdan ösen döwletler bilen bäsleşmäge ykyply döwlete öwrüldi.
Mähriban Prezidentimiz indi biziň öňümizde döwletiň azyk garaşsyzlygyny doly üpjün edip, döwletimizi azyk we oba hojalyk önümlerini eksport edýän döwlete öwürmek baradaky meseläni öňde goýup, bu ugurda ähli oba hojalyk pudagy bilen telekeçilere we hususyýetçilere atalyk hemaýatyny we goldawyny edip gelýär. Muňa jogap edip we Mähriban Arkadagymyzyň hemaýatyndan ýerlikli peýdalanyp, ýurdumyzyň oba hojalyk pudagynyň işgärleri, telekeçiler we hususyýetçiler şu günki güne türkmen topragyna we klimatyna mahsus däl diýlip, daşary ýurtlardan getirilýän oba hojalyk, miwe, gök we bakja önümlerini öndürmegi doly ýola goýdular. Ýurdumyzda ýyladyşhanalaryň sany günsaýyn artyp, olarda miwe, gök we bakja, sitrus ekini bolan limon, hat-da aralyk klimatly ýurtlaryň miwesi bolan banan hem telekeçileriň we hususyýetçileriň erjelligi bilen ösdürilip ýetişdirilýär. Biz berk ynanýarys, ýakyn wagtlarda daşary ýurtlardan getirilýän sitrus ekinlerinden apelsiniň, mandariniň we kiwiniň hem biziň ýurdumyzda ösdürilip ýetişdirijekdigine.
Öňler bazarlarymyzda janly gülleriň söwdasy edilmeýärdi. Indi bolsa, telekeçileriň we hususyýetçileriň ýyladyşhanalarynda ösdürip ýetişdiren dünýäniň dürli künjeginde ösýän dürli görnüşli gülleri ýurdumyzyň bazarlarynda we dukanlarynda satuwa çykarylyp, aňryujy bezeg edilip gurşalan gül-çemenleri toýlarymyzy, dabaralarymyzy, seýilgählerimizi bezäp, mähribanlarymyzyň iň bir halan sowgatlarynyň birine öwrüldi.
Şeýle hem öňler diňe teleýaýlymlarda we kinofilmlerde gören, soňra bolsa daşary ýurtlardan getirilen dürli miweli we gazlaşdyrylan içgileriň ýerini tutýan, hili boýunça hem ol içgilerden ýokary bolan dürli gaplara gaplanan şerbetli içgiler, indi özümizde öndürilip, daşary ýurtlara hem ugradylýar. Daşary ýurtlaryň önümlerinden hili we tagamy boýunça üstün gelmese, astyn gelmeýän süýji-kökelerimiz daşary ýurtlaryň ençemesiniň ilatynyň ýokary isleg bildirýän önümine öwrüldi.
Mähriban Arkadagymyz çöregiň mukaddesdigini, çörekden özüni üpjün edýän döwletiň doly azyk garaşsyzlygyna eýedigini nazara alyp, dänäniň öndürilişini has-da artdyryp, ýurdumyzy öz-özüni däneden üpjün edýän döwletden, dänäni daşary ýurtlara eksport edýän döwlete öwürmek, eksport edilýän dänäniň mukdaryny mundan beýl äkde artdyrmak barada öňde goýan maksatnamalarynyň durmuşa geçirilýän döwründe, ilimiz bolelinligiň hözirini görüp, Bagtyýar döwrümizde erkana we asuda durmuşda ýaşaýar.
Mähriban Arkadagymyzyň atalyk aladasy, hemaýaty bilen, Ata Watanymyz dünýäde azyk bolçulugynyň ýurdy hökmünde mundan beýläkde has-da giňden tanalmagy üçin, ýurdumyzyň azyk garaşsyzlygyny has-da berkitmek üçin, bereketli türkmen topragyna yhlasymyzy siňdirip zähmet çekmek biziň her-birimiziň mukaddes borjumyzdyr.
Biz berk ynanýarys, Mähriban Arkadagly ýurdumyzyň geljekde dünýäniň ösen söwda we syýahatçylyk merkeziniň boljakdygyna.


text:
25 Mart 2015 Çarşamba
Prezidentimiz Ispaniýanyň Patyşasyna, Germaniýanyň Kanslerine, Singapurun Prezidentine Gynanç Bildirdi
Türkmenistanyň Prezidenti Gurbanguly Berdimuhamedow Ispaniýanyň Patyşasy Felipe VI "A320" raýat uçarynyň heläkçilige uçramagy we bu heläkçiligiň ýurduň köp sanly raýatlarynyň pida bolmagyna getirendigi zerarly, gynanç hatyny iberdi.
Döwlet Baştutanymyz Türkmenistanyň halkynyň we Hökümetiniň adyndan, şeýle hem hut öz adyndan gurban bolanlaryň maşgalalaryna, dogan-garyndaşlaryna hem-de ýakynlaryna çuňňur gynanjyny we medet beriji sözlerini aýtdy.
Türkmenistanyň Prezidenti Gurbanguly Berdimuhamedow Germaniýa Federatiw Respublikasynyň Federal Kansleri Angela Merkele "A320" raýat uçarynyň heläkçilige uçramagy we bu heläkçiligiň ýurduň köp sanly raýatlarynyň pida bolmagyna getirendigi zerarly, gynanç hatyny iberdi.
Türkmen döwletiniň Baştutany şu agyr pursatda, Türkmenistanyň halkynyň we Hökümetiniň adyndan, şeýle hem hut öz adyndan gurban bolanlaryň maşgalalaryna, dogan-garyndaşlaryna hem-de ýakynlaryna çuňňur gynanjyny we medet beriji sözlerini beýan etdi.
Türkmenistanyň Prezidenti Gurbanguly Berdimuhamedow Singapur Respublikasynyň Prezidenti jenap Toni Tan Ken Ýama Türkmenistanyň halkynyň adyndan we hut öz adyndan Singapur Respublikasynyň birinji Premýer-ministri Li Kuan Ýunuň aradan çykmagy zerarly, gynanç hatyny iberdi.
"Li Kuan Ýu görnükli syýasatçy we döwlet işgäri bolup, Singapuryň hem-de onuň halkynyň abadan we bagtyýar durmuşda ýaşamagy ugrunda örän uly işleri bitirdi" diýlip, gynanç hatynda aýdylýar.
Türkmen döwletiniň Baştutany merhumyň dogan-garyndaşlaryna we ýakynlaryna, şeýle hem Singapuryň ähli halkyna ýürekden duýgudaşlyk we medet beriji sözlerini beýan etdi.
Kaydol: Kayıt Yorumları (Atom)


text:
Fransiýa habarlar gullugynyň beren habaryna göräDemirgazyk Koreanyň lideri Kim Jong-un yklym aşyp bilýän Hwasong-15 kysymly balestik raketanyňsynagdan geçirilmeginden soňra çarşenbe güni daňdan beren gürrüňlerinde ýadrolyk bir ýurda dönmek baradaky taryhy maksadymyza ýetendiris diýip yglan etdi.
Demirgazyk Kora goşunynyň bilelikäki ştaby şu gün daňdan balestik raketany synagdan geçirenligini yglan etdi.
Amerikanyň haýbat Piýun Ýang döwletine garşy haýbat atmalary dowam edýänçä Demirgazyk Kora hem balestik raketalary synadan geçirmk ugurdaky işlerine dowam berjekdir diýip bu ýurduň resmileri ençeme gezek yglan edendirler.